text:
मैथिली मे त’ आब कएक टा सिनेमा बनि गेल अछि। घुसकुनियाँ कटैत ई क्रम चलितो रहत से कहल जा सकैत अछि। एकर गुणवत्ता आ निर्माणक बहस होइते रहत आ तकर अछैत मैथिली अपन किछु घबाह आशावादक संग ‘रील लाइफ’क यात्र तय करिते रहत। मुदा मैथिलीक फिल्म निर्माणक 50 वर्ष होइतहुँ ई एकटा कर्णचुम्बी आँकड़ा सँ बेसी किछु नहि कायम भ’ रहल अछि। मैथिलीक गीतनादक मंच पर रवीन्द्र-महेन्द्रक जोड़ी सुविख्यात रहल अछि। कहल जाइत अछि जे रवीन्द्रजी गीत लिखथि, महेन्द्रजी तकर धुन बनाबथि आ स्वर सेहो देथि। यद्यपि ई धुन आ स्वरबला स्थापना आइ कएक वर्ष सँ हमरा मान्य नहि भ’ रहल अछि। महेन्द्रजीक संगीतज्ञान सँ त’ आइयो असहमते छी मुदा स्वर अवश्य नीक छलनि। जे-से। त’ तहिया सुनियैक जे रवीन्द्र-महेन्द्र ‘ममता गाबए गीत’ नामक एकटा सिनेमा बनौने छलाह। कएक बेर त’ स्वयं महेन्द्रजी सेहो ई बात बाजल करथि आ लगले एहि फिल्मक गीत- ‘अर्र बकरी घास खो’ आ कि ‘माता जे विराजै मिथिले देश मे’ प्रभृति गाबियो देथि। लोक एकरा ‘बाबा वाक्ये प्रमाणम्’ बूझि मानियो लेल करय। दू दशक सँ बेसीए धरि हमहूँ एहि भ्रम मे पड़ल रहलहुँ। जखन केदारनाथ चौधरीक टटका पोथी ‘अबारा नहितन’ पढ़लहुँ तखन एहन सन मारिते रास भ्रमक निवारण सम्भव भेल। मैथिलीक कहबी ‘माँड़ पसौलनि जीरा’ बेसीए चरितार्थ होइत रहल अछि। योग्य केँ स्थान आ श्रेय नहि देबाक हमरालोकनिक नमहर परम्परा रहल अछि। विराट केँ धकियाबय लेल लघुक पूजा-अर्चा करब हमरालोकनिक नेतक एकटा प्रमुख हिस्सा बनैत रहल अछि। लगैए जेना हमरालोकनि ने त’ मूल्यक निर्धारण जनैत छी आ ने मूल्य देब जनैत छी। अपेक्षित प्रतिबद्धताक घनघोर अभाव आ ताहि पर सँ दोयम दर्जाक चाँघुर मे फँसलि मैथिली- एक त’ गुड़ीच दोसर नीम चढ़ल सन।
केदारबाबू अपन पहिल उपन्यास चमेली रानी 2004 ई- मे लिखलनि आ तकरा बाद करार 2006 ई-, माहुर 2008 ई-, हीना मिथिला दर्शन मे धारावाहिक रूप मे 2011 ई- प्रभृति औपन्यासिक रचना सब आयल। अबारा नहितन (2012 ई-) संस्मरणात्मक उपन्यास त’ अछिए मुदा प्रचलित अभिप्राय सँ कने भिन्न स्वादक। वस्तुतः मैथिलीक पहिल फिल्म ‘ममता गाबए गीत’ कोना बनल तकर व्यथा-कथाक निस्सन आ प्रामाणिक चित्रण अछि ई पोथी। ई पोथी मिथिला- मैथिलीक मेमियायल नारेबाजी आ ताहिए नाम पर धन-जन-बल-बुद्धि हँसोथयबला चरित्र पर आ तकर तदर्थ इमानदार दरेग पर आंगुर सेहो उठबैत अछि। स्वजन केँ अनठाबय मे सेहो हमरालोकनि खूबे नाम केने छी नहि त’ एहि फिल्मक निर्माताद्वय सर्वश्री केदारनाथ चौधरी आ महंथ मदनमोहन दास केँ त’ मिथिलाक दादा साहेब फाल्के सन मान-प्रतिष्ठा द’ शिरोमणि बना क’ रहितहुँ। मुदा हाय रे हमरालोकनिक विवेक आ उदारता! नोटिसो लेबाक खगता नहि गमैत गेलहुँ अछि।
उपन्यास प्रारम्भ होइत अछि लेखकक वाल्यकाल सँ। तहिया लेखक आठमा मे पढ़ैत रहथि। प्रारम्भक चारि टा अध्याय केँ पोथीक मूल कथ्यक पृष्ठभूमि हेतु आवश्यक अध्याय कहल जा सकैत अछि। एहि मे लेखकक पढ़ाइ-लिखाइ, गाम-समाज, तत्कालीन सामाजिक-राजनीतिक-आर्थिक-सांस्कृतिक परिदृश्य केँ अत्यंत सूक्ष्मता आ रोचकता सँ वर्णन कयल गेल अछि जाहि मे संस्मरणात्मकता आ औपन्यासकिताक अद्भुत सामन्जस्य भेल अछि। लेखक मिथिलाक सामाजिक-सांस्कृतिक ग’हसभ केँ खूबे चिन्हने-जनने छथि। प्रारम्भक एहि अध्यायसभ मे मिथिला-मैथिलीक निजगुत चिन्ता आ सुच्चा दरेग सेहो परिलक्षित होइत अछि। कलकतिया मैथिल समुदायक अपन गमैया दरेग त’ अद्भुत अछिए, एकर औपन्यासिक चित्र सेहो मार्मिक अछि। अध्ययन हेतु कलकत्ता प्रवासक क्रम मे लेखक ओतहुक लोकक मैथिलीक प्रति संवेदना केँ सेहो स्पष्ट कयने छथि। कलकत्ते मे मैथिली, एकर साहित्यिक पक्ष, एकर समाज, एहि समाज मे रचल-बसल आम लोक प्रभृति बिन्दु दिस लेखकक नजरि जाएब प्रारम्भ भ’ गेल छलनि आ ओ अबाह, धबाह आ रोगाह होबय लागल रहथि। रोग छलनि मैथिलीक, रोग छलनि मिथिलाक, रोग छलनि एकर सर्वस्तरीय उन्नयनक आ रोग छलनि एकर शैक्षिक सुधारक। तेँ त’ ओ अपन अध्ययनोपरांत कलकत्ता सँ गाम अयलाह एकटा नीक विद्यालय खोलय। मुदा पाँचम अध्याय मे हिनक भेँट महंथ मदनमोहन दास सँ होइत छनि, ट्रेन मे। दुनू गोटेक ई भेँट मैथिलीक हेतु कएक अर्थ मे ‘टर्निंग प्वाइंट’ अछि। दुनूक मित्रता गाढ़ होइत छनि। महंथजी क्वीन्स कॉलेज (इलाहाबाद)क छात्र आ केदारबाबू तहिया उदय प्रताप कॉलेज (बनारस)क छात्र रहथि। मिथिला-मैथिलीक दू टा अबारा (केदारबाबू आ महंथ मदनमोहन दासजी) मैथिली मे फिल्म बनाबय लेल तैयार होइत छथि। तैयारे नहि अपितु महंथजी त’ ताहि लेल पूँजीओ लगा दैत छथि। ई जे घटना अछि तकर किछु अतिरिक्तो महत्व अछि। मदनमोहन दासजी एक त’ महंथ दोसर भूमिहार। एकटा उपाधि (महंथ) सांसारिक काज मे बाधक आ दोसर (भूमिहार) मिथिला-मैथिलीक क्षेत्र मे योगदान लेल अजगुत सन। मुदा महंथजी दुनू कसौटी पर कसल लोक रहथि। आधुनिक शिक्षा केँ सुच्चा अर्थ मे सेहो पढ़ने रहथि। बरमहल कहल जाइत रहल जे मैथिली केँ भूमिहारवर्ग सँ अपेक्षाकृत कम समृद्धि भेटलैक। कदाचित सत्यहु होअय मुदा एहि धारणा केँ त’ एसकर महंथेजीक अवदान धकिया दैत अछि। मधुबनी लग राजनगर आ राजनगर लग मिर्जापुर। एहिए स्थानक महंथ रहथि मदनमोहन दासजी। महंथजी साहित्य-संस्कृति प्रेमी आ अंग्रेजी-हिन्दी-बाँग्ला साहित्यक गम्भीर पाठक। महंथेजी केदारबाबू केँ सिनेमा बनबय लेल सुझाव, पूँजी आ संग देलनि। से अंत धरि संग देलनि।
छठम अध्याय 1961 ई- सँ प्रारम्भ होइत अछि जखन लेखक 25 वर्षक रहथि। लेखकक शब्द मे गदहपचीसी। 1962 मे लेखक अपना नौकरी सँ इस्तीफा देलनि। एही वर्ष देश मे तेसर चुनाव भेलैक। काँग्रेसक सरकार बनल। मुदा संगहि नेतालोकनिक देशभावना सेहो विद्रूप आ स्खलित होयब प्रारभ क’ देने छल फलतः झूठ, अनीति, घूस, दाव-पेँच, छल-छप्र प्रभृति बढ़य लागल। पारस्परिक अविश्वासक नवजात वातावरण मे भारत-चीन युद्ध सेहो भ’ गेलैक। सम्पूर्ण देश अपमानित भेल छल। एहने सन किछु विषम दैशिक परिस्थितिक कारणे सम्पूर्ण देशक रचनात्मकता प्रायः थमकि गेल सन छल। लेखकक फिल्म निर्माणक योजना सेहो मकमका गेलनि मुदा पुनः 23 सितम्बर 1963 ई- क’ मित्रद्वय अपन योजनाक संग बम्बई प्रस्थान कयल। तहिया ने त’ एहि तिथिएक महत्व छल, ने एहि फिल्म निर्माण योजनेक आ ने एहि मित्रद्वयक। मुदा लोक कतबो अबडेरौक, समय सभटा अवदान केँ ओरिया क’ रखैत अछि। सेहो जँ रचनात्मक अवदान होइक त’ समकालीन लोकक आँखि मूनने रचना-सूर्य नहि झँपा सकैत छैक। उत्तर पीढ़ी ओकरा अकानि लैत छैक। उक्त तिथि, निर्माण आ अवदानक आइ किछु बेसीए महत्व अछि। आजुक बदलैत परिवेश मे लोक अपन जडि़ किंवा प्रस्थान-बिन्दुक ताकहेरक प्रति कने बेसीए सजग भेल अछि। ताहि परिप्रेक्ष्य मे जँ मैथिलीक फिल्मी लोक जँ एहि तिथि केँ अपन खुट्टा तिथि मानैत छथि त’ से उचित सेहो आ अपन पुरखाक महावदानक प्रति स्मृति-आभार सेहो। डा- भीमनाथ झा सेहो एहि तिथिक ऐतिहासिकता केँ रेखांकित करबा सन स्तुत्य काज कयल अछि।
सातम अध्याय सँ फिल्मक प्रक्रिया प्रारम्भ होइत अछि। निर्माताद्वय केँ बम्बई मे कएक तरहक अनुभव होइत छनि। उदयभानु सिंह, परमानंद चौधरी (फिल्म निर्देशक सी- परमानंद), रवीन्द्रनाथ ठाकुर (गीतकार), श्याम सागर (संगीतकार), सुमन कल्याणपुर-महेन्द्र कपूर-गीता दत्त-कृष्णा काले (गायक-गायिका), त्रिदीप कुमार (हीरो), अजरा (हिरोइन), प्यारे मोहन सहाय, कमलनाथ सिंह ठाकुर (चरित्र अभिनेता), फणीश्वर नाथ रेणु लोकनि सँ भेँट-घाँट होइत छनि। फिल्मक आनहु प्रभागक टेक्नीशियन सब ताकल जाइछ। पटना मे फिल्मक मुहुर्त होइछ। तहिया ‘तीसरी कसम’ बनेबाक सूरसार सेहो भ’ रहल छल जाहि मे सी- परमानंद अभिनय क’ रहल छलाह। तत्कालीन राज्यपाल फिल्मक मुहुर्त मे आयल छलाह। कमलनाथ सिंह ठाकुरेक नामकरण ‘ममता गाबए गीत’ एहि फिल्मक नाम रहल। तकर बादक अध्याय मे फिल्मक शूटिंग आ रोमांचक प्रसंग सब वर्णित भेल अछि, किछु अपरोजक प्रसंगक संगहि। दू मास तेरह दिनक शूटिंगक कथा यथासम्भव विस्तार सेहो पओने अछि। मुदा बम्बईक ‘लैब’ मे जा क’ बूझय जोग होइछ जे फिल्म अधे बनल अछि। निर्माता हतप्रभ! ओमहर महंथजीक महंथान पर सरकारी संकटक करिक्का मेघ। मुदा पुनः संगोर कयल जाइछ आ मास भरिक शूटिंग पुनः होइछ। तदुपरांत एडीटिंग, जे कि बेस महग। निर्मातालोकनिक जेबी हल्लुक होइते बम्बईया मैथिल आ ओतहुक मिथिला-मैथिलीक संवेदनाक पोल-पट्टी खूजय लगैत अछि। केओ मदति नहि करैत अछि, ने इनकम टैक्सक हाकिम आ ने ओतहुक मैथिल समाजसेवी बन्धुलोकनि।
तेरहम अध्याय सँ एतद्सम्बन्धित शहरिया मैथिलक छप्र आ द्वैध अपन सुच्चा रूप मे देखार होइत अछि। मित्रद्वय डिस्ट्रीब्यूटरक ताकहेर मे कलकत्ता जाइत छथि आ कलकतिया मैथिल केँ विश्वास दिया क’ फिल्म प्रदर्शन हेतु शेष खर्चक ओरियान कर’ चाहैत छथि। कलकत्ता आन जाहि कारणे मिथिला-मैथिली लेल सहयोगी सिद्ध भेल हो मुदा मैथिलीक पहिल फिल्मक मादे तँ कनौसिओ भरि सहयोगी सिद्ध नहि भेल। कलकतिया मुँहपुरुषलोकनिक निम्नकोटिक स्वार्थ, लोभ, छल-छप्र आदिक वर्णन बुलंदी सँ भेल अछि। ने त’ वितरके भेटलनि आ ने एकहु पाइक सहयोगे। पाइक कोन कथा, तत्कालीन पुरोधालोकनि सुबोलोक सहयोग देबा सँ चूकि गेलाह। सभ संस्था, धनकुबेर, शिक्षाविद्, सम्पादक, समाजसेवी, नौकरिहारा मुँहपुरुषलोकनि नाघरि घर केलनि। बाबूसाहेब चौधरी सन एकाध टा निर्लोभ, निर्भीक आ समर्पित व्यक्ति टा संग पुरलनि। निर्माताद्वय केँ ठक, फरेबी, झुठ्ठा कमीशनखोर, फनैत प्रभृति मैथिलीक सोदाहरण व्याख्या ओतहि भेटलनि। मुदा ताहू सँ विशेष उपलब्धिक बात ई जे मित्रद्वय केँ एहि महावदानक प्रति मैथिल बिड़लाक मोचंड छोट भाय द्वारा भेटलनि ‘अबारा नहितन’ सन दुत्कार-उपहार-वाक्य। कहल जाय त’ कलकत्ते मे एहि औपन्यासिक कथा केँ शीर्षक भेटैत अछि। चौदहम अध्यायक अंत वस्तुतः बेस मार्मिक अछि जतय मित्रद्वय ‘अबारा’ उपाधि ग्रहण क’ अपन मान-सम्मान आ अभिमान केँ अपनहि सोझाँ भुजरी-भुजरी होइत देखैत छथि आ अपन फिल्मक निर्माण-कार्य केँ पाप-पुण्यक तराजू पर जोखय लेल विवश भ’ जाइत छथि।
‘ममता गाबए गीत’क निर्माण-यात्र सत्ते बड़ दुखद रहल अछि। पुस्तकक अंत धरि अबैत-अबैत करेज दू टुकड़ी भ’ जाइत अछि, आँखि पनिया जाइत अछि ई बुझितो जे आइ ई पानि निरर्थक अछि, निष्प्रयोज्य अछि। कारण, तहिये जँ लोकक आँखि मे पानि रहितैक त’ आइ हमरासभक लग एकटा समर्थ फिल्म उद्योग भ’ गेल रहितय, सिनेमा-सिरियलक भरमार रहितय, रंगकर्मी-अभिनेता-निर्देशक-टेक्नीशियन सभक फौज रहितय, परभाषायी आ परसंस्कृतिक आक्रमण सँ आबंच रहितहुँ, जँ आबंच नहियो रहि सकितहुँ त’ एतेक घाहिल त’ नहिए रहितहुँ जतबा आइ छी। सांस्कृतिक-साहित्यिक चेतनाक स्तर अझुका सन नहि होइत। मिथिलाक लोकगीत शोकगीत त’ नहिएँ बनैत। मुदा जडि़क बात ई जे हमसभ अपन नायक पर गर्वे कहिया केलहुँ। जे केलहुँ से देखाउँसे। देखाउँसक गर्व अल्पकालिक होइत छैक, बल्कि अपरिपक्व होइत छैक।
अपन कॉलेजिये दिन मे मैथिलीक सांस्कृतिक मंच सँ हमर सम्पर्क होयब शुरू भ’ गेल छल। तहिया सिनेमा देखब नशेरीक अमल सन त’ नहिएँ छल मुदा प्रायः एकटा आवश्यक साप्ताहिक काज सन जरूरे छल। तहिये सँ वॉलीवुड आ हॉलीवुड सन शब्द चकबिदोर लगबैत रहल आ अनचोके सेहन्ता कर’ लगैत रही जे मैथिलीओक अपन फिल्म उद्योग होयत आ तकर नाम ‘मॉलीवुड’ राखल जायत। तहिया पटना, कलकत्ता आ कि बेगूसरायक रंगमंचीय सक्रियता बेस छल। किछु वर्ष त’ पटना मे औसतन प्रतिमास एकटा क’ नाटक होअय लागल छल। नहि नाटक त’ तकर रिहर्सले। मोटा-मोटी बारहोमास रंगकर्म। चेतना समिति, अरिपन, भंगिमा, आंगन, कला-समिति मे काज करबाक उपरा-उपरी उदाहरण। तदजन्य परिणाम सेहो। तहिया एतेक फिल्मो नहि बनैक। बिहार मे त’ कमे सम। मुदा भोजपुरी सिनेमा त’ बनिते छलैक आ एकर स्वभाषी-स्वक्षेत्री दर्शक ओकरा अलो-मलो सँ स्वागतो करैत रहल। मुदा हमरालोकनि पछुआयले रहि गेलहुँ। कते दिनक बाद पुनः एकटा फिल्म आयल ‘सस्ता जिनगी महग सेनुर’ जे कि एकरती हरहोड़ सेहो मचौलक आ कहाँदन व्यावसायिक रूपेँ सेहो ठीके-ठाक रहल। ‘नैन न तिरपित भेल’ सीरियल सहो बनल मुदा ई काजसभ परम्परा नहि बनि सकल अपितु आन्हरक डेग मात्र सिद्ध भेल। दोसर दिस समूहक सांस्कृतिक चेतना दिनानुदिन नीचे मुँहे गुड़कि रहल अछि। तखन त’ साहित्यिक चेतनाक चर्च करब बौक केँ ककहरा रटायब सन भेल। एहन स्थिति मे ‘मॉलीवुड’ शब्द असम्भव त’ नहि मुदा बेस भरिगर अवश्य लगैत अछि। पूर्वापेक्षा मैथिल समृद्ध भेलाह अछि। तेँ पाइयो छैक, लोको छैक, राज्यक स्थिति सेहो पहिले सँ नीक कहल जाइछ। कएकटा मैथिल ‘अबारा’ आब एहि मे सक्रिय सेहो छथि। मलंगियाजीक नाट्यकथ्य, नाट्यरचना आ तदनुकुल चुम्बकीय एवम् मारक-बेधक क्षमताबला चोटगर संवाद आ तदजन्य कौशल्य कएक दशक सँ देखैत आबि रहल छी। कुणालजी ‘नैन न तिरपित भेल’ सँ अपन एतद्विषयक क्षमता देखा चुकल छथि जकर उपयोग होयबाक चाही। मनोज श्रीपति ‘रक्ततिलक’ फिल्म बना क’ मिथिला-मैथिली केँ टोरन्टो फिल्म फेस्टिवल धरि पहुँचा आयल छथि आ आइ फिल्म निर्माणक क्षेत्र मे एकटा अँखिगर नाम सन भेल जा रहल छथि। सक्रिय-सांकाक्ष रंगकर्मी-अभिनेता-अभिनेत्रीक सूची मे नव-नव नाम निरन्तर जुटि रहल अछि। फिल्म निर्माणक प्रायः सभ प्रभाग मे आब मैथिल नाम खूबे अभरय लागल अछि। मुदा फिल्म निर्माणक एहि तमाम तत्व केँ एकठाम मिलाब’बला एकटा समर्थ ‘फैक्टर’क अभाव प्रायः आइयो ओहिना अछि जेना कि दू तीन दशक पूर्व छल। जतेक प्रकारक दिक्कत आ परेशानी केदारबाबू आ महंथजी केँ भेलनि, जँ बेराबेरी तकरे निदान भ’ जाय त’ मॉलीवुडक बाट स्वतः खुजि जायत। हमरा लग दिलीप कुमार, अमिताभ बच्चन कि आमिर-शाहरुख सन नाम त’ नहिए अछि, कुणाल, रविकिशन, मनोज तिवारी, निरहुआ आ कि पवन सिंह सन नामक सेहो अभावे अछि। एकरा लेल कोनहु एकटा कारण जिम्मेवार नहि मुदा जे आ जतबा कारण अछि से त’ एतद्विषयक चेतना केँ अबाह केनहि अछि। ‘नैन त तिरपित भेल’क बाद पाँतरे-पाँतर। जँ पूँजी किंवा विज्ञापन कारण बनैछ त’ सेहो त’ अपनहि टेटर भेल। मुदा जँ सेहन्ता आ दरेग सँ हटि क’ यथार्थक धरातल पर आबि विचार करैत छी त’ जखन मिथिला मे आन तमाम प्रकारक उद्योग चौपट्ट भ’ गेल अछि, हायाघाट-लोहट-पंडौल-सकरी-कपसिया-हसनपुर-पुर्णियाँ-कटिहारक सभटा उद्योग हाकरोस क’ रहल अछि। एहि परिप्रेक्ष्य मे मिथि्ालाक सामूहिक जनचेतना अपन सभ तरहक ‘फ्रीजिंग प्वाइंट’क रेकॉर्ड दिनानुदिन अपनहि तोड़ने जा रहल अछि, तेहन मे त’ मॉलीवुडक सेहन्ता जँ असम्भव नहि त’ मोसकिल अवश्ये लगैए। कखन हरब दुख मोर, आउ पिया हमर नगरी, दरभंगिया बाबू प्रभृति फिल्मक प्रदर्शनक अछैत अपनहि गाम मे एकघरा आ कि भगिनमान सन मोजर, ‘अपन गाम अपन लोक’क निःशब्द परलोकगमन प्रभृति मारिते रास टटका घटना सब देखि क’ त’ मोसकिल बढ़ले जाइत अछि।
आदर बिलहबाक जे सामूहिक आ कि संस्थानिक क्रिया-प्रक्रिया अछि से चोटमरू अछि। ओहिठाम दियादी भोज चलि रहल अछि। उबरत तखन ने सौजन्नी। संस्थासभ मे निष्पक्ष विचार देब’बला वृत्ति आ मानसिकता दुनू मे खूबे ह्रास भेल अछि। प्रायः सभ संस्था अपन मोतियाबिन्दक तह केँ दिनानुदिन मोटे कयने जा रहल अछि। अपरोजक-अपचेष्टक साहित्यिक संस्करण आ संस्कारक गुण-धर्म मे वृद्धिए भेल अछि जे कि हमरालोकनिक सामूहिक चरित्र आ परिचिति सेहो बनल जा रहल अछि। तेहन विकट स्थिति मे एहि दुनू अबाराक आवारगी केँ साहित्यिक किंवा संस्थागत प्रशंसा भेटत से अपेक्षा करबाक हिम्मति नहि होइत अछि मुदा ताहि सँ एहि पोथीक बहुद्देशीय विशेषता कम नहि भ’ जाइत छैक।
अजरा, केदारनाथ चौधरी, महंथ मदनमोहन दास, सी परमानंद, श्याम शर्मा, उदयभानु सिंह लोकनिक फोटो आ कि एहि फिल्मक पोस्टर पर्यन्त हमहूँ नहि देखने रही, फिल्मक कोन कथा! ‘आबारा नहितन’ प्रारम्भे होइछ चारि पेज मे हिनकालोककि फोटो सँ आ अंत होइछ एहि फिल्मक गीतसभ सँ। एहि पुस्तकक पाठ्यप्रवाह, स्वभुक्त घटनावलीक ठोस आ कटु यथार्थ-चित्रण, एकर चुम्बकीय औपन्यासिकता, लेखकीय कथ्यक पुष्टि करैत ऐतिहासिकता, प्रामाणिकता, हिन्दी फिल्मक संक्षिप्त आ आरम्भिक इतिवृत्त, स्वातंयोत्तर भारतक विदेश नीति आ एकर तीत-मीठ प्रभाव, उपन्यासक नायक मित्रद्वयक द्वन्द्व-संघर्षादि एकर किछु उत्तम पक्ष मे सँ अछि।
मैथिल कएक अर्थ मे अपना लोकक लेल कृतध्न समाज रहल अछि। एकर मारिते रास उदाहरण उपस्थितो कयल जा सकैत अछि। अपन वस्तुक महत्व केँ अबडेरैत रहल ई समाज सदति परानुरक्तिक परिचय दैत रहल अछि। तेँ ई सम्भव अछि जे मारिते रास आन-आन महत्वपूर्ण तिथि सन 23 सितम्बर 1963 ई- सहित एकर ऐतिहासिक-सांस्कृतिक महत्व केँ ई समाज बिसरि जाय, हमर सांस्कृतिक दारिद्रड्ढ आ पराघमुखी चेतना बढ़ले जाय, अगिला पाँच दशक पर्यन्त मॉलीवुड शब्दक प्रति हमर मोह मात्र एकटा मोहे बनल रहय, मुदा देर छैक अन्हेर नहि छैक। मैथिलीओक फिल्म निर्माण मे गति आओत, आ से अवश्ये आओत। एकर सूरसार त’ होबय लागल अछि। हँ, ई मानैत छी जे पछतीया रोटी खाएब मैथिलीएक कपार मे रहल अछि। आन ठाम त’ अपन जडि़ किंवा प्रस्थान-विन्दुक ताकहेर जोरो पकड़लक अछि। देखाँउसे मिथिलोक लोक तकताह। आ से जखन मैथिलीक फिल्मक जडि़ कोड़ताह त’ ‘ममता गाबए गीत’ अभरबे करतैक, आ तेँ ई निर्माण-दल आ एकर योगदान क्रालक्रमेण अपन बहुअर्थी प्रासंगिकता बढ़ौनहि चलत।
दादा साहेब फाल्के केँ भारतीय सिनेमाक प्रथम पुरुष होयबाक श्रेय प्राप्त छनि। ताहि अर्थ मे एहि मैथिल फाल्केक भूमिका कने न्यून, कने झूस सन अभरैत अछि कारण ई लोकनि फिल्म त’ बनौलनि मुदा एकर उत्तरांश अपूर्ण छल जकरा पूर्ण कए प्रदर्शित करौलनि रवीन्द्रनाथ ठाकुर सेहो कि त’ 16-17 वर्ष बाद। तथापि विजय कुमार मिश्र (दरभंगा) अपन पत्रकाररूपक परिचय दैत एहि मैथिल फाल्के आ हुनक रचना केँ रचना (अक्टूबर-दिसम्बर, 2004 अंक) मे लिखि एकटा भरल पोखरि मे ढेप फेँकि देलनि। हिलकोर भ’ रहल अछि आ ई तरंग जरूरे अपन गंतव्य धरि पहुँचत से हमरा सन लोक केँ विश्वास भ’ रहल छैक। ई हम गमियो रहल छी आ गछियो रहल छी, तथापि एहि पुस्तकक अंतिम बात, अंतिम प्रश्न-
‘‘फिल्म पूरा बनि गेलैक तकर सूचना पाबि हमरा दुख नहि प्रशन्नता भेल छल। मुदा एकटा जिज्ञासा मोन मे रहिए गेल रहए। की हम (केदारबाबू) आ मदनभाइ मैथिल समाज मे अपरिचित सँ परिचित भेलहुँ? जवाबक प्रतीक्षा मे मदनभाइ संसार त्यागि विदा भ’ गेला। मुदा हम एखन तक प्रतीक्षा मे जिबिते घुमि-फिरि रहलहुँ अछि।’’
हमरा बौक बनौने जा रहल अछि आ ओह-आह करैत लेखकक निजगुत उत्तर तकबाक ब्योँत मे लागि जाइत छी।
किछु विषय तात्विक रूपेँ आइयो ओहिना अछि जहिना 5-6 दशक पूर्व छल। एहि संदर्भ मे एहि पुस्तकक कथ्य-सीमा सँ बाहर आबि गम्भीरतापूर्वक विचार-विमर्श करबाक खगता छैक। केदारबाबू आ महंथजी दुनू गोटे फिल्म बनबय विदा भेलाह। एहि निर्माण-यात्रक पहिल विडम्बना त’ ई छल जे ओ लोकनि ओहि नव क्षेत्र मे काज करबा लेल प्रवृत्त भेलाह जकर कि मिसियो भरि प्राथमिक ज्ञान नहि छलनि। जे जेना कहलकनि तहिना होइत गेलाह। एहन सन जेना निर्मितिजन्य अपन कोनहु टा योजना नहि। तकर जँ ई लोकनि प्रायः खगतो नहि गमलनि त’ सेहो कोनो नान्हि टा आश्चर्य नहि। गहराइक थाह-पता लेने बिनु आ हेलबाक कौशल अरजने बिनु हेलिया सदति डूमैत रहल अछि। से एहू फिल्मक संग भेल। पुस्तक मे वर्णित समस्त परेशानी प्रकारान्तर सँ अपेक्षित पूर्वज्ञान-पूर्वयोजनाक अभावक कारणेँ सेहो छल। उत्तरकालिक दोख त’ बम्बईया कि कलकतिया मैथिल के बाद मे देल जाय। निर्माता मित्रद्वयक नेयार-भास त’ ततबे कचिया आ दोखाह-रोगाह छलनि जे बम्बई जाइते ध्वस्त भ’ गेल आ आन मिथक, आन कथा पर फिल्म बनल। कोनहु धार्मिक कथावस्तु पर सिनेमा बनल रहैत त’ उमेद करैत छी जे ई हाल नहि होइत। फिल्म निर्माणक अपन संस्कृति छैक आ अपन प्रक्रिया छैक जे कि कएक अर्थ आ कएक क्षेत्र मे समकालीन समाजक मनोविज्ञान कि दशा-दिशा सँ निरपेक्ष नहि भ’ सकैत अछि। बाकस मे बंद एहि अपूर्ण फिल्म केँ पूर्ण क’ रवीन्द्रजी प्रदर्शनक स्थिति धरि अनलनि त’ ताहि सँ रवीन्द्रजी केँ जे अर्थ लाभ भेल होनि, मैथिल समाज केँ त’ एकटा ऐतिहासिक लाभ चट द’ भ’ गेलैक।
मैथिली फिल्म निर्माणक अझुको स्थिति प्रशंसनीय नहि अछि। बम्बइया आँखि सँ मिथिलाक फोटो खिचबाक षड्यंत्र थम्हि नहि रहल अछि। कोनहुटा निर्देशक मैथिली फिल्म केँ अपन निजता आ परिचितिक संग विकसित करबाक आग्रही नहि देखाइत छथि। ई एकटा नमहर बाधक तत्व अछि। दोसर बात जे मिथिलाक जनसामान्य मे अपन भाषा-साहित्य आ संस्कृतिक प्रति दरेगे कतेक रहि गेल छैक! जे गोटपगरा फिल्म बनैए तकर रिव्यू धरि नहि छपि पबैए। फिल्मी लोकक साक्षात्कार कत’ आबि रहल अछि? फिल्मी पत्रिकाक ओरियाओन किएक ने होइत अछि? ‘परिकल्पना’ (सम्पादक- किसलय कृष्ण) एक अंकक बाद तेहन ने अकल्पनीय पतनुकान लेलक जे एकर दोसर अंक नहि आयल। मैथिलीक दरभंगिया समाचार-पत्र ‘मिथिला आवाज’ (दैनिक) सँ एतद्क्षेत्रीय सम्भावना बनल छल मुदा ओहो गहनमरू भ’ क’ बंद होयबाक बाट जोहि रहल अछि।
अदौ सँ ल’ क’ आइ धरि मैथिली दोयम दर्जाक लोकक मुखियागिरी गछार सँ मुक्त नहि भेल अछि। एकर फिल्म सेहो छूटल नहि अछि। तेँ एकर प्रोडक्शनो दोयम दर्जाक होइत रहल अछि। नहि त’ 50 वर्षक सुदीर्घ कालखंड मे एकहुटा ‘पैरेलेल’ आ कि ‘क्लासिकल’ फिल्म एहन नहि बनल जकर गुणवत्ताक तुलना आन क्षेत्रीय भाषाक फिल्मक संग कयल जाइत। मुदा जतय निर्माण पर संकट हो ओतय तुलना पर गप करब त’ नितान्त मूर्खता अछि। विराट सम्भावनाक अछैत एकटा नमहर शून्य पसरल एहि मैथिली फिल्म निर्माणक क्षेत्र मे आइयो अँखिगर लोकसभक बाट जोहल जा रहल अछि। मुदा इहो बात संगहि सत्य अछि जे सिर्फ वीरता सँ आ कि सिर्फ चतुराइ सँ कोनो संग्राम नहि जीतल जा सकैए। विजय लेल दुनूक संयोग आवश्यक।
केदारबाबू अपन पहिल उपन्यास चमेली रानी 2004 ई- मे लिखलनि आ तकरा बाद करार 2006 ई-, माहुर 2008 ई-, हीना मिथिला दर्शन मे धारावाहिक रूप मे 2011 ई- प्रभृति औपन्यासिक रचना सब आयल। अबारा नहितन (2012 ई-) संस्मरणात्मक उपन्यास त’ अछिए मुदा प्रचलित अभिप्राय सँ कने भिन्न स्वादक। वस्तुतः मैथिलीक पहिल फिल्म ‘ममता गाबए गीत’ कोना बनल तकर व्यथा-कथाक निस्सन आ प्रामाणिक चित्रण अछि ई पोथी। ई पोथी मिथिला- मैथिलीक मेमियायल नारेबाजी आ ताहिए नाम पर धन-जन-बल-बुद्धि हँसोथयबला चरित्र पर आ तकर तदर्थ इमानदार दरेग पर आंगुर सेहो उठबैत अछि। स्वजन केँ अनठाबय मे सेहो हमरालोकनि खूबे नाम केने छी नहि त’ एहि फिल्मक निर्माताद्वय सर्वश्री केदारनाथ चौधरी आ महंथ मदनमोहन दास केँ त’ मिथिलाक दादा साहेब फाल्के सन मान-प्रतिष्ठा द’ शिरोमणि बना क’ रहितहुँ। मुदा हाय रे हमरालोकनिक विवेक आ उदारता! नोटिसो लेबाक खगता नहि गमैत गेलहुँ अछि।
उपन्यास प्रारम्भ होइत अछि लेखकक वाल्यकाल सँ। तहिया लेखक आठमा मे पढ़ैत रहथि। प्रारम्भक चारि टा अध्याय केँ पोथीक मूल कथ्यक पृष्ठभूमि हेतु आवश्यक अध्याय कहल जा सकैत अछि। एहि मे लेखकक पढ़ाइ-लिखाइ, गाम-समाज, तत्कालीन सामाजिक-राजनीतिक-आर्थिक-सांस्कृतिक परिदृश्य केँ अत्यंत सूक्ष्मता आ रोचकता सँ वर्णन कयल गेल अछि जाहि मे संस्मरणात्मकता आ औपन्यासकिताक अद्भुत सामन्जस्य भेल अछि। लेखक मिथिलाक सामाजिक-सांस्कृतिक ग’हसभ केँ खूबे चिन्हने-जनने छथि। प्रारम्भक एहि अध्यायसभ मे मिथिला-मैथिलीक निजगुत चिन्ता आ सुच्चा दरेग सेहो परिलक्षित होइत अछि। कलकतिया मैथिल समुदायक अपन गमैया दरेग त’ अद्भुत अछिए, एकर औपन्यासिक चित्र सेहो मार्मिक अछि। अध्ययन हेतु कलकत्ता प्रवासक क्रम मे लेखक ओतहुक लोकक मैथिलीक प्रति संवेदना केँ सेहो स्पष्ट कयने छथि। कलकत्ते मे मैथिली, एकर साहित्यिक पक्ष, एकर समाज, एहि समाज मे रचल-बसल आम लोक प्रभृति बिन्दु दिस लेखकक नजरि जाएब प्रारम्भ भ’ गेल छलनि आ ओ अबाह, धबाह आ रोगाह होबय लागल रहथि। रोग छलनि मैथिलीक, रोग छलनि मिथिलाक, रोग छलनि एकर सर्वस्तरीय उन्नयनक आ रोग छलनि एकर शैक्षिक सुधारक। तेँ त’ ओ अपन अध्ययनोपरांत कलकत्ता सँ गाम अयलाह एकटा नीक विद्यालय खोलय। मुदा पाँचम अध्याय मे हिनक भेँट महंथ मदनमोहन दास सँ होइत छनि, ट्रेन मे। दुनू गोटेक ई भेँट मैथिलीक हेतु कएक अर्थ मे ‘टर्निंग प्वाइंट’ अछि। दुनूक मित्रता गाढ़ होइत छनि। महंथजी क्वीन्स कॉलेज (इलाहाबाद)क छात्र आ केदारबाबू तहिया उदय प्रताप कॉलेज (बनारस)क छात्र रहथि। मिथिला-मैथिलीक दू टा अबारा (केदारबाबू आ महंथ मदनमोहन दासजी) मैथिली मे फिल्म बनाबय लेल तैयार होइत छथि। तैयारे नहि अपितु महंथजी त’ ताहि लेल पूँजीओ लगा दैत छथि। ई जे घटना अछि तकर किछु अतिरिक्तो महत्व अछि। मदनमोहन दासजी एक त’ महंथ दोसर भूमिहार। एकटा उपाधि (महंथ) सांसारिक काज मे बाधक आ दोसर (भूमिहार) मिथिला-मैथिलीक क्षेत्र मे योगदान लेल अजगुत सन। मुदा महंथजी दुनू कसौटी पर कसल लोक रहथि। आधुनिक शिक्षा केँ सुच्चा अर्थ मे सेहो पढ़ने रहथि। बरमहल कहल जाइत रहल जे मैथिली केँ भूमिहारवर्ग सँ अपेक्षाकृत कम समृद्धि भेटलैक। कदाचित सत्यहु होअय मुदा एहि धारणा केँ त’ एसकर महंथेजीक अवदान धकिया दैत अछि। मधुबनी लग राजनगर आ राजनगर लग मिर्जापुर। एहिए स्थानक महंथ रहथि मदनमोहन दासजी। महंथजी साहित्य-संस्कृति प्रेमी आ अंग्रेजी-हिन्दी-बाँग्ला साहित्यक गम्भीर पाठक। महंथेजी केदारबाबू केँ सिनेमा बनबय लेल सुझाव, पूँजी आ संग देलनि। से अंत धरि संग देलनि।
छठम अध्याय 1961 ई- सँ प्रारम्भ होइत अछि जखन लेखक 25 वर्षक रहथि। लेखकक शब्द मे गदहपचीसी। 1962 मे लेखक अपना नौकरी सँ इस्तीफा देलनि। एही वर्ष देश मे तेसर चुनाव भेलैक। काँग्रेसक सरकार बनल। मुदा संगहि नेतालोकनिक देशभावना सेहो विद्रूप आ स्खलित होयब प्रारभ क’ देने छल फलतः झूठ, अनीति, घूस, दाव-पेँच, छल-छप्र प्रभृति बढ़य लागल। पारस्परिक अविश्वासक नवजात वातावरण मे भारत-चीन युद्ध सेहो भ’ गेलैक। सम्पूर्ण देश अपमानित भेल छल। एहने सन किछु विषम दैशिक परिस्थितिक कारणे सम्पूर्ण देशक रचनात्मकता प्रायः थमकि गेल सन छल। लेखकक फिल्म निर्माणक योजना सेहो मकमका गेलनि मुदा पुनः 23 सितम्बर 1963 ई- क’ मित्रद्वय अपन योजनाक संग बम्बई प्रस्थान कयल। तहिया ने त’ एहि तिथिएक महत्व छल, ने एहि फिल्म निर्माण योजनेक आ ने एहि मित्रद्वयक। मुदा लोक कतबो अबडेरौक, समय सभटा अवदान केँ ओरिया क’ रखैत अछि। सेहो जँ रचनात्मक अवदान होइक त’ समकालीन लोकक आँखि मूनने रचना-सूर्य नहि झँपा सकैत छैक। उत्तर पीढ़ी ओकरा अकानि लैत छैक। उक्त तिथि, निर्माण आ अवदानक आइ किछु बेसीए महत्व अछि। आजुक बदलैत परिवेश मे लोक अपन जडि़ किंवा प्रस्थान-बिन्दुक ताकहेरक प्रति कने बेसीए सजग भेल अछि। ताहि परिप्रेक्ष्य मे जँ मैथिलीक फिल्मी लोक जँ एहि तिथि केँ अपन खुट्टा तिथि मानैत छथि त’ से उचित सेहो आ अपन पुरखाक महावदानक प्रति स्मृति-आभार सेहो। डा- भीमनाथ झा सेहो एहि तिथिक ऐतिहासिकता केँ रेखांकित करबा सन स्तुत्य काज कयल अछि।
सातम अध्याय सँ फिल्मक प्रक्रिया प्रारम्भ होइत अछि। निर्माताद्वय केँ बम्बई मे कएक तरहक अनुभव होइत छनि। उदयभानु सिंह, परमानंद चौधरी (फिल्म निर्देशक सी- परमानंद), रवीन्द्रनाथ ठाकुर (गीतकार), श्याम सागर (संगीतकार), सुमन कल्याणपुर-महेन्द्र कपूर-गीता दत्त-कृष्णा काले (गायक-गायिका), त्रिदीप कुमार (हीरो), अजरा (हिरोइन), प्यारे मोहन सहाय, कमलनाथ सिंह ठाकुर (चरित्र अभिनेता), फणीश्वर नाथ रेणु लोकनि सँ भेँट-घाँट होइत छनि। फिल्मक आनहु प्रभागक टेक्नीशियन सब ताकल जाइछ। पटना मे फिल्मक मुहुर्त होइछ। तहिया ‘तीसरी कसम’ बनेबाक सूरसार सेहो भ’ रहल छल जाहि मे सी- परमानंद अभिनय क’ रहल छलाह। तत्कालीन राज्यपाल फिल्मक मुहुर्त मे आयल छलाह। कमलनाथ सिंह ठाकुरेक नामकरण ‘ममता गाबए गीत’ एहि फिल्मक नाम रहल। तकर बादक अध्याय मे फिल्मक शूटिंग आ रोमांचक प्रसंग सब वर्णित भेल अछि, किछु अपरोजक प्रसंगक संगहि। दू मास तेरह दिनक शूटिंगक कथा यथासम्भव विस्तार सेहो पओने अछि। मुदा बम्बईक ‘लैब’ मे जा क’ बूझय जोग होइछ जे फिल्म अधे बनल अछि। निर्माता हतप्रभ! ओमहर महंथजीक महंथान पर सरकारी संकटक करिक्का मेघ। मुदा पुनः संगोर कयल जाइछ आ मास भरिक शूटिंग पुनः होइछ। तदुपरांत एडीटिंग, जे कि बेस महग। निर्मातालोकनिक जेबी हल्लुक होइते बम्बईया मैथिल आ ओतहुक मिथिला-मैथिलीक संवेदनाक पोल-पट्टी खूजय लगैत अछि। केओ मदति नहि करैत अछि, ने इनकम टैक्सक हाकिम आ ने ओतहुक मैथिल समाजसेवी बन्धुलोकनि।
तेरहम अध्याय सँ एतद्सम्बन्धित शहरिया मैथिलक छप्र आ द्वैध अपन सुच्चा रूप मे देखार होइत अछि। मित्रद्वय डिस्ट्रीब्यूटरक ताकहेर मे कलकत्ता जाइत छथि आ कलकतिया मैथिल केँ विश्वास दिया क’ फिल्म प्रदर्शन हेतु शेष खर्चक ओरियान कर’ चाहैत छथि। कलकत्ता आन जाहि कारणे मिथिला-मैथिली लेल सहयोगी सिद्ध भेल हो मुदा मैथिलीक पहिल फिल्मक मादे तँ कनौसिओ भरि सहयोगी सिद्ध नहि भेल। कलकतिया मुँहपुरुषलोकनिक निम्नकोटिक स्वार्थ, लोभ, छल-छप्र आदिक वर्णन बुलंदी सँ भेल अछि। ने त’ वितरके भेटलनि आ ने एकहु पाइक सहयोगे। पाइक कोन कथा, तत्कालीन पुरोधालोकनि सुबोलोक सहयोग देबा सँ चूकि गेलाह। सभ संस्था, धनकुबेर, शिक्षाविद्, सम्पादक, समाजसेवी, नौकरिहारा मुँहपुरुषलोकनि नाघरि घर केलनि। बाबूसाहेब चौधरी सन एकाध टा निर्लोभ, निर्भीक आ समर्पित व्यक्ति टा संग पुरलनि। निर्माताद्वय केँ ठक, फरेबी, झुठ्ठा कमीशनखोर, फनैत प्रभृति मैथिलीक सोदाहरण व्याख्या ओतहि भेटलनि। मुदा ताहू सँ विशेष उपलब्धिक बात ई जे मित्रद्वय केँ एहि महावदानक प्रति मैथिल बिड़लाक मोचंड छोट भाय द्वारा भेटलनि ‘अबारा नहितन’ सन दुत्कार-उपहार-वाक्य। कहल जाय त’ कलकत्ते मे एहि औपन्यासिक कथा केँ शीर्षक भेटैत अछि। चौदहम अध्यायक अंत वस्तुतः बेस मार्मिक अछि जतय मित्रद्वय ‘अबारा’ उपाधि ग्रहण क’ अपन मान-सम्मान आ अभिमान केँ अपनहि सोझाँ भुजरी-भुजरी होइत देखैत छथि आ अपन फिल्मक निर्माण-कार्य केँ पाप-पुण्यक तराजू पर जोखय लेल विवश भ’ जाइत छथि।
‘ममता गाबए गीत’क निर्माण-यात्र सत्ते बड़ दुखद रहल अछि। पुस्तकक अंत धरि अबैत-अबैत करेज दू टुकड़ी भ’ जाइत अछि, आँखि पनिया जाइत अछि ई बुझितो जे आइ ई पानि निरर्थक अछि, निष्प्रयोज्य अछि। कारण, तहिये जँ लोकक आँखि मे पानि रहितैक त’ आइ हमरासभक लग एकटा समर्थ फिल्म उद्योग भ’ गेल रहितय, सिनेमा-सिरियलक भरमार रहितय, रंगकर्मी-अभिनेता-निर्देशक-टेक्नीशियन सभक फौज रहितय, परभाषायी आ परसंस्कृतिक आक्रमण सँ आबंच रहितहुँ, जँ आबंच नहियो रहि सकितहुँ त’ एतेक घाहिल त’ नहिए रहितहुँ जतबा आइ छी। सांस्कृतिक-साहित्यिक चेतनाक स्तर अझुका सन नहि होइत। मिथिलाक लोकगीत शोकगीत त’ नहिएँ बनैत। मुदा जडि़क बात ई जे हमसभ अपन नायक पर गर्वे कहिया केलहुँ। जे केलहुँ से देखाउँसे। देखाउँसक गर्व अल्पकालिक होइत छैक, बल्कि अपरिपक्व होइत छैक।
अपन कॉलेजिये दिन मे मैथिलीक सांस्कृतिक मंच सँ हमर सम्पर्क होयब शुरू भ’ गेल छल। तहिया सिनेमा देखब नशेरीक अमल सन त’ नहिएँ छल मुदा प्रायः एकटा आवश्यक साप्ताहिक काज सन जरूरे छल। तहिये सँ वॉलीवुड आ हॉलीवुड सन शब्द चकबिदोर लगबैत रहल आ अनचोके सेहन्ता कर’ लगैत रही जे मैथिलीओक अपन फिल्म उद्योग होयत आ तकर नाम ‘मॉलीवुड’ राखल जायत। तहिया पटना, कलकत्ता आ कि बेगूसरायक रंगमंचीय सक्रियता बेस छल। किछु वर्ष त’ पटना मे औसतन प्रतिमास एकटा क’ नाटक होअय लागल छल। नहि नाटक त’ तकर रिहर्सले। मोटा-मोटी बारहोमास रंगकर्म। चेतना समिति, अरिपन, भंगिमा, आंगन, कला-समिति मे काज करबाक उपरा-उपरी उदाहरण। तदजन्य परिणाम सेहो। तहिया एतेक फिल्मो नहि बनैक। बिहार मे त’ कमे सम। मुदा भोजपुरी सिनेमा त’ बनिते छलैक आ एकर स्वभाषी-स्वक्षेत्री दर्शक ओकरा अलो-मलो सँ स्वागतो करैत रहल। मुदा हमरालोकनि पछुआयले रहि गेलहुँ। कते दिनक बाद पुनः एकटा फिल्म आयल ‘सस्ता जिनगी महग सेनुर’ जे कि एकरती हरहोड़ सेहो मचौलक आ कहाँदन व्यावसायिक रूपेँ सेहो ठीके-ठाक रहल। ‘नैन न तिरपित भेल’ सीरियल सहो बनल मुदा ई काजसभ परम्परा नहि बनि सकल अपितु आन्हरक डेग मात्र सिद्ध भेल। दोसर दिस समूहक सांस्कृतिक चेतना दिनानुदिन नीचे मुँहे गुड़कि रहल अछि। तखन त’ साहित्यिक चेतनाक चर्च करब बौक केँ ककहरा रटायब सन भेल। एहन स्थिति मे ‘मॉलीवुड’ शब्द असम्भव त’ नहि मुदा बेस भरिगर अवश्य लगैत अछि। पूर्वापेक्षा मैथिल समृद्ध भेलाह अछि। तेँ पाइयो छैक, लोको छैक, राज्यक स्थिति सेहो पहिले सँ नीक कहल जाइछ। कएकटा मैथिल ‘अबारा’ आब एहि मे सक्रिय सेहो छथि। मलंगियाजीक नाट्यकथ्य, नाट्यरचना आ तदनुकुल चुम्बकीय एवम् मारक-बेधक क्षमताबला चोटगर संवाद आ तदजन्य कौशल्य कएक दशक सँ देखैत आबि रहल छी। कुणालजी ‘नैन न तिरपित भेल’ सँ अपन एतद्विषयक क्षमता देखा चुकल छथि जकर उपयोग होयबाक चाही। मनोज श्रीपति ‘रक्ततिलक’ फिल्म बना क’ मिथिला-मैथिली केँ टोरन्टो फिल्म फेस्टिवल धरि पहुँचा आयल छथि आ आइ फिल्म निर्माणक क्षेत्र मे एकटा अँखिगर नाम सन भेल जा रहल छथि। सक्रिय-सांकाक्ष रंगकर्मी-अभिनेता-अभिनेत्रीक सूची मे नव-नव नाम निरन्तर जुटि रहल अछि। फिल्म निर्माणक प्रायः सभ प्रभाग मे आब मैथिल नाम खूबे अभरय लागल अछि। मुदा फिल्म निर्माणक एहि तमाम तत्व केँ एकठाम मिलाब’बला एकटा समर्थ ‘फैक्टर’क अभाव प्रायः आइयो ओहिना अछि जेना कि दू तीन दशक पूर्व छल। जतेक प्रकारक दिक्कत आ परेशानी केदारबाबू आ महंथजी केँ भेलनि, जँ बेराबेरी तकरे निदान भ’ जाय त’ मॉलीवुडक बाट स्वतः खुजि जायत। हमरा लग दिलीप कुमार, अमिताभ बच्चन कि आमिर-शाहरुख सन नाम त’ नहिए अछि, कुणाल, रविकिशन, मनोज तिवारी, निरहुआ आ कि पवन सिंह सन नामक सेहो अभावे अछि। एकरा लेल कोनहु एकटा कारण जिम्मेवार नहि मुदा जे आ जतबा कारण अछि से त’ एतद्विषयक चेतना केँ अबाह केनहि अछि। ‘नैन त तिरपित भेल’क बाद पाँतरे-पाँतर। जँ पूँजी किंवा विज्ञापन कारण बनैछ त’ सेहो त’ अपनहि टेटर भेल। मुदा जँ सेहन्ता आ दरेग सँ हटि क’ यथार्थक धरातल पर आबि विचार करैत छी त’ जखन मिथिला मे आन तमाम प्रकारक उद्योग चौपट्ट भ’ गेल अछि, हायाघाट-लोहट-पंडौल-सकरी-कपसिया-हसनपुर-पुर्णियाँ-कटिहारक सभटा उद्योग हाकरोस क’ रहल अछि। एहि परिप्रेक्ष्य मे मिथि्ालाक सामूहिक जनचेतना अपन सभ तरहक ‘फ्रीजिंग प्वाइंट’क रेकॉर्ड दिनानुदिन अपनहि तोड़ने जा रहल अछि, तेहन मे त’ मॉलीवुडक सेहन्ता जँ असम्भव नहि त’ मोसकिल अवश्ये लगैए। कखन हरब दुख मोर, आउ पिया हमर नगरी, दरभंगिया बाबू प्रभृति फिल्मक प्रदर्शनक अछैत अपनहि गाम मे एकघरा आ कि भगिनमान सन मोजर, ‘अपन गाम अपन लोक’क निःशब्द परलोकगमन प्रभृति मारिते रास टटका घटना सब देखि क’ त’ मोसकिल बढ़ले जाइत अछि।
आदर बिलहबाक जे सामूहिक आ कि संस्थानिक क्रिया-प्रक्रिया अछि से चोटमरू अछि। ओहिठाम दियादी भोज चलि रहल अछि। उबरत तखन ने सौजन्नी। संस्थासभ मे निष्पक्ष विचार देब’बला वृत्ति आ मानसिकता दुनू मे खूबे ह्रास भेल अछि। प्रायः सभ संस्था अपन मोतियाबिन्दक तह केँ दिनानुदिन मोटे कयने जा रहल अछि। अपरोजक-अपचेष्टक साहित्यिक संस्करण आ संस्कारक गुण-धर्म मे वृद्धिए भेल अछि जे कि हमरालोकनिक सामूहिक चरित्र आ परिचिति सेहो बनल जा रहल अछि। तेहन विकट स्थिति मे एहि दुनू अबाराक आवारगी केँ साहित्यिक किंवा संस्थागत प्रशंसा भेटत से अपेक्षा करबाक हिम्मति नहि होइत अछि मुदा ताहि सँ एहि पोथीक बहुद्देशीय विशेषता कम नहि भ’ जाइत छैक।
अजरा, केदारनाथ चौधरी, महंथ मदनमोहन दास, सी परमानंद, श्याम शर्मा, उदयभानु सिंह लोकनिक फोटो आ कि एहि फिल्मक पोस्टर पर्यन्त हमहूँ नहि देखने रही, फिल्मक कोन कथा! ‘आबारा नहितन’ प्रारम्भे होइछ चारि पेज मे हिनकालोककि फोटो सँ आ अंत होइछ एहि फिल्मक गीतसभ सँ। एहि पुस्तकक पाठ्यप्रवाह, स्वभुक्त घटनावलीक ठोस आ कटु यथार्थ-चित्रण, एकर चुम्बकीय औपन्यासिकता, लेखकीय कथ्यक पुष्टि करैत ऐतिहासिकता, प्रामाणिकता, हिन्दी फिल्मक संक्षिप्त आ आरम्भिक इतिवृत्त, स्वातंयोत्तर भारतक विदेश नीति आ एकर तीत-मीठ प्रभाव, उपन्यासक नायक मित्रद्वयक द्वन्द्व-संघर्षादि एकर किछु उत्तम पक्ष मे सँ अछि।
मैथिल कएक अर्थ मे अपना लोकक लेल कृतध्न समाज रहल अछि। एकर मारिते रास उदाहरण उपस्थितो कयल जा सकैत अछि। अपन वस्तुक महत्व केँ अबडेरैत रहल ई समाज सदति परानुरक्तिक परिचय दैत रहल अछि। तेँ ई सम्भव अछि जे मारिते रास आन-आन महत्वपूर्ण तिथि सन 23 सितम्बर 1963 ई- सहित एकर ऐतिहासिक-सांस्कृतिक महत्व केँ ई समाज बिसरि जाय, हमर सांस्कृतिक दारिद्रड्ढ आ पराघमुखी चेतना बढ़ले जाय, अगिला पाँच दशक पर्यन्त मॉलीवुड शब्दक प्रति हमर मोह मात्र एकटा मोहे बनल रहय, मुदा देर छैक अन्हेर नहि छैक। मैथिलीओक फिल्म निर्माण मे गति आओत, आ से अवश्ये आओत। एकर सूरसार त’ होबय लागल अछि। हँ, ई मानैत छी जे पछतीया रोटी खाएब मैथिलीएक कपार मे रहल अछि। आन ठाम त’ अपन जडि़ किंवा प्रस्थान-विन्दुक ताकहेर जोरो पकड़लक अछि। देखाँउसे मिथिलोक लोक तकताह। आ से जखन मैथिलीक फिल्मक जडि़ कोड़ताह त’ ‘ममता गाबए गीत’ अभरबे करतैक, आ तेँ ई निर्माण-दल आ एकर योगदान क्रालक्रमेण अपन बहुअर्थी प्रासंगिकता बढ़ौनहि चलत।
दादा साहेब फाल्के केँ भारतीय सिनेमाक प्रथम पुरुष होयबाक श्रेय प्राप्त छनि। ताहि अर्थ मे एहि मैथिल फाल्केक भूमिका कने न्यून, कने झूस सन अभरैत अछि कारण ई लोकनि फिल्म त’ बनौलनि मुदा एकर उत्तरांश अपूर्ण छल जकरा पूर्ण कए प्रदर्शित करौलनि रवीन्द्रनाथ ठाकुर सेहो कि त’ 16-17 वर्ष बाद। तथापि विजय कुमार मिश्र (दरभंगा) अपन पत्रकाररूपक परिचय दैत एहि मैथिल फाल्के आ हुनक रचना केँ रचना (अक्टूबर-दिसम्बर, 2004 अंक) मे लिखि एकटा भरल पोखरि मे ढेप फेँकि देलनि। हिलकोर भ’ रहल अछि आ ई तरंग जरूरे अपन गंतव्य धरि पहुँचत से हमरा सन लोक केँ विश्वास भ’ रहल छैक। ई हम गमियो रहल छी आ गछियो रहल छी, तथापि एहि पुस्तकक अंतिम बात, अंतिम प्रश्न-
‘‘फिल्म पूरा बनि गेलैक तकर सूचना पाबि हमरा दुख नहि प्रशन्नता भेल छल। मुदा एकटा जिज्ञासा मोन मे रहिए गेल रहए। की हम (केदारबाबू) आ मदनभाइ मैथिल समाज मे अपरिचित सँ परिचित भेलहुँ? जवाबक प्रतीक्षा मे मदनभाइ संसार त्यागि विदा भ’ गेला। मुदा हम एखन तक प्रतीक्षा मे जिबिते घुमि-फिरि रहलहुँ अछि।’’
हमरा बौक बनौने जा रहल अछि आ ओह-आह करैत लेखकक निजगुत उत्तर तकबाक ब्योँत मे लागि जाइत छी।
किछु विषय तात्विक रूपेँ आइयो ओहिना अछि जहिना 5-6 दशक पूर्व छल। एहि संदर्भ मे एहि पुस्तकक कथ्य-सीमा सँ बाहर आबि गम्भीरतापूर्वक विचार-विमर्श करबाक खगता छैक। केदारबाबू आ महंथजी दुनू गोटे फिल्म बनबय विदा भेलाह। एहि निर्माण-यात्रक पहिल विडम्बना त’ ई छल जे ओ लोकनि ओहि नव क्षेत्र मे काज करबा लेल प्रवृत्त भेलाह जकर कि मिसियो भरि प्राथमिक ज्ञान नहि छलनि। जे जेना कहलकनि तहिना होइत गेलाह। एहन सन जेना निर्मितिजन्य अपन कोनहु टा योजना नहि। तकर जँ ई लोकनि प्रायः खगतो नहि गमलनि त’ सेहो कोनो नान्हि टा आश्चर्य नहि। गहराइक थाह-पता लेने बिनु आ हेलबाक कौशल अरजने बिनु हेलिया सदति डूमैत रहल अछि। से एहू फिल्मक संग भेल। पुस्तक मे वर्णित समस्त परेशानी प्रकारान्तर सँ अपेक्षित पूर्वज्ञान-पूर्वयोजनाक अभावक कारणेँ सेहो छल। उत्तरकालिक दोख त’ बम्बईया कि कलकतिया मैथिल के बाद मे देल जाय। निर्माता मित्रद्वयक नेयार-भास त’ ततबे कचिया आ दोखाह-रोगाह छलनि जे बम्बई जाइते ध्वस्त भ’ गेल आ आन मिथक, आन कथा पर फिल्म बनल। कोनहु धार्मिक कथावस्तु पर सिनेमा बनल रहैत त’ उमेद करैत छी जे ई हाल नहि होइत। फिल्म निर्माणक अपन संस्कृति छैक आ अपन प्रक्रिया छैक जे कि कएक अर्थ आ कएक क्षेत्र मे समकालीन समाजक मनोविज्ञान कि दशा-दिशा सँ निरपेक्ष नहि भ’ सकैत अछि। बाकस मे बंद एहि अपूर्ण फिल्म केँ पूर्ण क’ रवीन्द्रजी प्रदर्शनक स्थिति धरि अनलनि त’ ताहि सँ रवीन्द्रजी केँ जे अर्थ लाभ भेल होनि, मैथिल समाज केँ त’ एकटा ऐतिहासिक लाभ चट द’ भ’ गेलैक।
मैथिली फिल्म निर्माणक अझुको स्थिति प्रशंसनीय नहि अछि। बम्बइया आँखि सँ मिथिलाक फोटो खिचबाक षड्यंत्र थम्हि नहि रहल अछि। कोनहुटा निर्देशक मैथिली फिल्म केँ अपन निजता आ परिचितिक संग विकसित करबाक आग्रही नहि देखाइत छथि। ई एकटा नमहर बाधक तत्व अछि। दोसर बात जे मिथिलाक जनसामान्य मे अपन भाषा-साहित्य आ संस्कृतिक प्रति दरेगे कतेक रहि गेल छैक! जे गोटपगरा फिल्म बनैए तकर रिव्यू धरि नहि छपि पबैए। फिल्मी लोकक साक्षात्कार कत’ आबि रहल अछि? फिल्मी पत्रिकाक ओरियाओन किएक ने होइत अछि? ‘परिकल्पना’ (सम्पादक- किसलय कृष्ण) एक अंकक बाद तेहन ने अकल्पनीय पतनुकान लेलक जे एकर दोसर अंक नहि आयल। मैथिलीक दरभंगिया समाचार-पत्र ‘मिथिला आवाज’ (दैनिक) सँ एतद्क्षेत्रीय सम्भावना बनल छल मुदा ओहो गहनमरू भ’ क’ बंद होयबाक बाट जोहि रहल अछि।
अदौ सँ ल’ क’ आइ धरि मैथिली दोयम दर्जाक लोकक मुखियागिरी गछार सँ मुक्त नहि भेल अछि। एकर फिल्म सेहो छूटल नहि अछि। तेँ एकर प्रोडक्शनो दोयम दर्जाक होइत रहल अछि। नहि त’ 50 वर्षक सुदीर्घ कालखंड मे एकहुटा ‘पैरेलेल’ आ कि ‘क्लासिकल’ फिल्म एहन नहि बनल जकर गुणवत्ताक तुलना आन क्षेत्रीय भाषाक फिल्मक संग कयल जाइत। मुदा जतय निर्माण पर संकट हो ओतय तुलना पर गप करब त’ नितान्त मूर्खता अछि। विराट सम्भावनाक अछैत एकटा नमहर शून्य पसरल एहि मैथिली फिल्म निर्माणक क्षेत्र मे आइयो अँखिगर लोकसभक बाट जोहल जा रहल अछि। मुदा इहो बात संगहि सत्य अछि जे सिर्फ वीरता सँ आ कि सिर्फ चतुराइ सँ कोनो संग्राम नहि जीतल जा सकैए। विजय लेल दुनूक संयोग आवश्यक।
साभार- पुर्वोत्तर मैथिल, अंक-30, जनवरी-मार्च 2014


c: text/html

text:
सतीरमण झा, जमुथरि, मधुबनी। दिसम्बर २४, २०१५. मैथिली जिन्दाबाद!!
आइ झंझारपुरक जमुथरि गाममे संस्कृत, हिन्दी ओ विशेषकय मैथिलीक साहित्यकार, कवि, कथाकार, गीतकार, निबन्धकार, सम्पादक प• यन्त्रनाथ मिश्र केर जयन्ती सह स्मृति दिवस मनायल गेल अछि।
एहि अवसर पर मैथिलीक मूर्धन्य विद्वान् प्रोफेसर विश्वेश्वर मिश्रक अध्यक्षतामे एक साहित्यिक परिचर्चा कार्यक्रम आयोजित भेल । जाहिमे मुख्य अतिथि साहित्य अकादमी पुरस्कृत कर्नल मायानाथ मिश्र, राष्ट्रपति द्वारा सम्मानित विद्वान् डा• किशोरनाथ झा, साहित्यिकी सरिसब पाहीक संयोजक डा• जगदीश मिश्र, जेएनयू दिल्लीक प्रो• गङ्गानाथ झा, प्रो• हरण ठाकुर, प्रो• केदारनाथ झा, प्रख्यात साहित्यकार ओ पत्रकार अजीत आजाद, डा• शिवशंकर श्रीनिवास, युवा अन्वेषक श्री अमल झा, डा• श्रीपति सिंह, श्री मलयनाथ मिश्र, डा• सतीरमण झा सहित दर्जनों वक्ता प• यन्त्रनाथ मिश्रक संस्मरण सह साहित्यिक अवदानक चर्चा करैत श्रद्धासुमन अर्पित करैत मैथिलीक प्रथम शब्दकोशकार प• भवनाथ मिश्रक संग हिनक चारू बालकक वैयाकरण प• तेजनाथ मिश्र, संस्कृत – मैथिलीक महाकाव्य रचयिता, शब्दकोशकार प• मतिनाथ मिश्र, प• यन्त्रनाथ मिश्र ओ आयुर्वेदाचार्य प• पुण्यनाथ मिश्रक योगदानक स्मरण दियाबैत साहित्य साधनाक सिद्धपीठक कौलिक म• म• सचल मिश्र, म• म• मोहन मिश्रक परम्पराक अद्यावधि निर्वहन स्मारित करैत कार्यक्रम संयोजक श्री मलयनाथ मिश्र केँ स्नेहाशीष ओ स्मृति ग्रन्थ प्रकाशन हेतु सहयोगक आश्वासन देलन्हि ।
एहि अवसर पर सम्प्रति फेसबुक पर बहुचर्चित मैथिलीक कवि ओ टिप्पणीकार श्री अमरनाथ झा, प• शम्भुनाथ झा, डा• बोधनाथ मिश्र , श्री विनोदनाथ झा, डा• सुशीलनाथ झा, डा• शंकर झा, श्री राजीव झा, श्री उदयनाथ मिश्र सहित स्थानीय अनेक गण्यमान साहित्यकार ओ साहित्य प्रेमी, पत्रकार लोकनि उपस्थित छलाह ।
कार्यक्रमक संचालन डा• सतीरमण झा कएलन्हि ओ विषयवस्तुक उपस्थापन संयोजक श्री मलयनाथ मिश्र कएलन्हि । एहि कार्यक्रम मे पं. यन्त्रनाथ मिश्रक विभिन्न रचना जे छिटफूट पत्रिका आदि मे प्रकाशित भेल वा नहियो भेल तेकरा सबहक संकलन करैत ऐगला जयन्ति सँ पहिने प्रकाशित करबाक निर्णय लेल गेल। एहि प्रकाशनक संयोजनक भार मलयनाथ मिश्र उठौलनि। हिनका सहयोग देबाक लेल विभिन्न साहित्यकार विद्वान् लोकनि सेहो अपन प्रतिबद्धता जाहिर केलनि।

robotstxt: allowed

filter: keep


text:
समाचार साभारः अमरनाथ चौधरी, दरभंगा। मार्च ९, २०१६. मैथिली जिन्दाबाद!!
कुलपति केँ भेटलनि सर्वोत्कृष्ट योगदान पुरस्कार
सीएम साइंस कॉलेज केँ बिहार केर उत्कृष्ट कॉलेजक आवार्ड
दरभंगा : ललित नारायण मिथिला विश्वविद्यालय केर कुलपति प्रो. साकेत कुशवाहा केँ शिक्षा क्षेत्र मे सर्वोत्कृष्ट योगदान पुरस्कार भेटलनि अछि और ई अवार्ड कुलाधिपति रामनाथ कोविंद केर उपस्थिति मे नेशनल बिहार एडुकेशन समितक तत्वावधान मे देल गेल अछि जे मिथिला लेल गौरव केर बात भेल।
एतबा नहि, विश्वविद्यालय केर अंगीभूत प्रीमियर इकाई सीएम साइन्स कॉलेज केँ बिहार केर उत्कृष्ट शिक्षण संस्थान केर अवार्ड सेहो देल गेल अछि। पटनाक होटल मोर्या मे महामहिम कुलाधिपति रामनाथ कोविन्द द्वारा महाविद्यालय केर प्रधानाचार्य डा. अरविन्द कुमार झा केँ अवार्ड प्रदान कैल गेल। प्रधानाचार्य केर संग वरिष्ठ शिक्षक डा. रतन कुमार चौधरी, डा. अजय कुमार ठाकुर, रोहित कुमार झा सहित महाविद्यालय केर १० छात्र-छात्रा लोकनि सेहो उपस्थित छलाह।
कुलपति प्रो. साकेत कुशवाहा केर निर्देशन मे महाविद्यालय केर शिक्षक एवं शिक्षिकेत्तर कर्मी लोकनिक कड़ा मेहनत केर ई फल थीक। ई आयोजन भारत सरकार केर एमएचआरडी, एआइसीटीइ एसोसिएशन आॅफ इंडियन यूनिवर्सिटी डिपार्टमेन्ट आॅफ एमएसएनइ, एमएनआरआइ, एएसआइसी तथा एनआईइ, एलआईटी केर तरफ सँ कैल गेल छल। एहि अवसर पर ललित नारायण मिथिला विश्वविद्यालय केर कुलपति केर अतिरिक्त मगध, तिलका मांझी, चाणक्या, नालंदा ओपेन विश्वविद्यालय, राजेन्द्र कृषि विश्वविद्यालय केर कुलपति एवं पटना आईआईटी केर निदेशक सेहो उपस्थित छलाह।


text:
लास वेगास. मिस यूनिवर्स प्रतिस्पर्धा 2012 केर ताज अमेरिका केर ओलिविया कल्पो जीतलनि अछि. एकर संगहि देश मे ई खिताब लेल 12 सालक बटतक्की फेर बढ़ल अछि. प्रतिस्पर्धा मे फिलीपींस केर जेनी टगोनन कें फर्स्ट रनर अप चुनल गेल आ वेनेजुएलाक इरेन ईसर तेसर स्थान पर रहलीह. भारत केर मैथिल ललना शिल्पा सिंह बुधदिन मिस यूनिवर्स प्रतिस्पर्धाक अंतिम 10 प्रतिभागी स्थान नहि बना सकलीह. भारतक प्रतिनिधित्व क' रहल 23 वर्षीया शिल्पा प्रतिस्पर्धा सं बाहर भ' गेलीह. शिल्पा प्रतिस्पर्धा केर अंतिम 16 प्रतिभागी मे स्थान बनयबा मे सफल रहल छलीह. ज्ञात हो जे 23 वर्षीया शिल्पा मिथिलाक समस्तीपुर जिलाक डीहा गामक छथि. शिल्पा मल्टीनेशनल कम्पनी इन्फोसिस मे साफ्टवेयर इंजीनियर छथि. हिनक शिक्षा मुजफ्फरपुर, जमशेदपुर, रांची आ मुंबइ मे भेल. शिल्पा केर चयन राष्ट्रीय सौंदर्य प्रतियोगिता-आई एम शी केर माध्यम सं भेल छल. एहि बेरक प्रतियोगिता मे दुनियाक लगभग 90 देशक सुन्नरि भाग लेने छलीह. ( Source)
[maithili, mithila, maithil, vidyapati, sahitya, maithili news, samad, maithili media, newspaper]


text:
विचार-अनुभूति
– प्रा. परमेश्वर कापड़ि
प्रकृतिक लागि–भागिमे रहल, सब अर्थे सहज सात्विक गुजर–बसर करएबला अपन मिथिलाक कर्म–धर्म प्रधान समाजक मौलिक संस्कृतिमे आध्यात्मिक जीवनक जतेक महत्व अछि, ओतबे आस्था–विश्वास एहि लोकके दिन–बेरागन परक व्रत, पावनि–तिहारपर अछि । आम लोकक अगम अथाह आस्था–विश्वासक बीजमन्त्र समर्पित भावे एहिमे एहन क’ ने सन्हिआएल अछि जकरा भौतिकताक चकचोन्हि आधुनिकताक आन्हर बिहाड़ि कनिको लुकझुका नहि सकल अछि । होइत–हवाइत आइयो ई अपन जड़ि–जमीनस’, अपन परम्परागत जीवन पद्धति एवं मूल्य–मान्यतास’ टटकापन सहित जुड़ल, अड़ल समाजके अर्थवत्ता, समर्पित निष्ठा प्रदान करैछ ।
लोक पावनि चौरचनमे मनक देवता, आकाशक देवता, जीवन–रस प्रदाता भगवान चन्द्रमाके पुजल जाइछ । अइ दिनमे चन्द्रमाके पितृ भावस’ पुजने, लोकक मनक सकल मनोरथ, इच्छा–आकांक्षा पुरन होइछ । मनोवांच्छित इच्छापूर्ति आ चित्वृतिक शुद्धिस’ लोकके जीवनमे, घर–परिवार आ समाजमे सुख–समृद्धि अबैछ, सौभाग्य आरोग्य पबैछ ।
एहि लोकपावनिमे चानक सङे मरल पिता–पुरखाके देवतावत पुजल जाइछ । एहिमे धर्म–अध्यात्म, परम्परा आ लोकदर्शनक बीजमन्त्र विस्तृत आ व्यापक अर्थमे जीवनके अर्थवता सहित सार्थकता सेहो प्रदान करैछ । पवन पावन पावनि चौरचनमे धर्म, अध्यात्म, लोक जीवनदर्शन आ मूल्य-मान्यता लोकायित आ परम्परित रहने ई अन्धभक्ति आ छुच्छ परम्पराक निर्वाहटा नइ, मानस पूजाक भाव आ तप–तपस्याक गुण–गौरव अछि ।
अइ दिन बेरागनमे, सावकमे, विद्या बुद्घि निधानताके लेल चटसारी गुरुजी चटिया सबके एहि दिनमे भट्ठा धरबैत छलथिन्ह, परात भेने चटियाके आँखि बान्हि चौठचन्नी मङैत छलाह । आइ विद्या कला अध्ययन पद्धति आ परम्परा बदलने, एकर उठानि भ’ गेल अछि सेहे नइ, खाँति, गरहन–विटगरहा, रुआ–कनमा, हुट्ठा–पौना सेहो अलोपित भ’ गेल, ततबे नइ एकरा सङे एकर लेखन सेहो गाइभ अछि । आबक एहि अध्ययन अनुसन्धानक जुग–जमानामे एक खोजीनीति सहित एकर दस्तावेजीकरणक कर्तव्यता अछि ।


text:
कश्मीर मे भेल बर्फबारी सँ बिहार मे कपकपी बढ़ल, पारा आओर गिरबाक अनुमान लगाओल जे रहल अछि
पटना। 29 दिसम्बर। कश्मीर आओर हिमाचल मे भ' रहल बर्फबारी केँ असर बिहारक मौसम पर सेहो पड़ल अछि। पछिला दू दिन सँ ठंड बढ़ला आओर ओसक कारण जनजीवन अस्तव्यस्त भ' गेल अछि। ओसक मारी सँ ट्रेन आ विमान सभक आवाजाही सेहो बेपटरी भ' गेल अछि। कैल्हि पटना एयरपोर्ट पर पहिल विमान दुपहर 2:11 बजे उतरल। जखनकि हैदराबाद सँ आबै बला स्पाइस जेट केँ एहि विमानक पटना पहुँचबाक समय भोर 10:15 बजे अछि। एहिसँ पहिने कम विजिबिलिटी केर कारण पांच विमान क' रांची व वाराणसी डायवर्ट क' देल गेल। एम्हर, पटना केँ न्यूनतम पारा कैल्हि गुरु दिन तीन डिग्री लुढ़की क' 8.9 डिग्री से. दर्ज कायल गेल। मौसमविद सभक अनुसार राजधानी समेत पूरा बिहारक न्यूनतम पारा एखन आओर नीचा गिरत।


text:
पटना। 06 फरवरी। आम तौर पर मिथिला पेंटिंग मे राम-जानकी विवाह, राधा-कृष्ण, काली, दुर्गा, गणेश, शंकर आ आन देवी-देवता सभक छवि बनाओल जायत अछि। मुदा मधुबनी केँ एक महिला कलाकार खादी महोत्सव मे प्रधानमंत्री नरेंद्र मोदी, भाजपा केँ राष्ट्रीय अध्यक्ष अमित शाह आओर मुख्यमंत्री नीतीश कुमार केँ अप्पन पेंटिंग मे देवता सभक गोका जगह देलनि अछि।
बिहार राज्य खादी ग्रामोद्योग बोर्ड द्वारा राजधानी पटना केँ ज्ञान भवन मे दस दिवसीय खादी महोत्सव चैल रहल अछि। जाहिमे बेनीपट्टी सँ आयल मिथिला पेंटिंग बनबै बाली एक महिला कलाकार विजय प्रभा पांडेय एक अद्भुत प्रयोग केना अछि। आस्था विकास ट्रस्ट सँ जुडल प्रभा कहलि कि ई सभ नेता गरीब सभक बहुत महत्त्व दैत छथि ताहिलेल हिनका सभकेँ भगवानक दर्जा देना छी। आगा ओ कहलि कि प्रधानमंत्री नरेंद्र मोदी हमरा सभकेँ गैस कनेक्शन दियौलनि तेँ ओतहि शराबबंदी, दहेज प्रथा उन्मूलन जेहन मुद्दा पर नीतीश कुमार महिला सभक लेल सराहनीय पहल केलनि अछि। एहिसँ गामक महिला सभमे बहुत उत्साह अछि। ऐहिक लेल मिथिला पेंटिंग मे हुनका सभकेँ जगह देल गेल अछि।


text:
उज्बेकिस्तानक विश्व सम्पदा क्षेत्रसभक सूची
सन् २०१४ सम्ममा उज्बेकिस्तानका ४ वटा सम्पदालाई संयुक्त राष्ट्र शैक्षिक, वैज्ञानिक एवं सांस्कृतिक सङ्गठन (युनेस्को)द्वारा विश्व सम्पदा क्षेत्रमा मान्यता प्रदान गरिएको छ ।[१]
विश्व सम्पदा क्षेत्रसभक स्थान[सम्पादन करी]
आकृति:World Heritage Sites in El Salvador map
विश्व सम्पदा क्षेत्रसभक सूची[सम्पादन करी]
युनेस्कोद्वारा विश्व सम्पदा क्षेत्र घोषित कएल एल साल्भादोरक सांस्कृतिक आ प्राकृतिक स्थलसभक सूची:
- नाम: विश्व सम्पदा समितिद्वारा देल नाम
- क्षेत्र: राष्ट्रक इलाका आ क्षेत्र
- समय: स्थापना भेल वर्ष
- युनेस्को डेटा: विश्व सम्पदा क्षेत्रमे समावेश कएल गेल वर्ष आ मापदण्ड
- विवरण: सम्पदा क्षेत्रक बारेमे संक्षिप्त विवरण
सन्दर्भ सामग्रीसभ[सम्पादन करी]
- ↑ "World Heritage Properties in Uzbekistan", UNESCO, अन्तिम पहुँच ३१ मार्च २०१५।
- ↑ "Historic Centre of Bukhara", UNESCO, अन्तिम पहुँच २० अक्टुबर २०११।
- ↑ "Historic Centre of Shakhrisyabz", UNESCO, अन्तिम पहुँच २० अक्टुबर २०११।
- ↑ "Itchan Kala", UNESCO, अन्तिम पहुँच २० अक्टुबर २०११।
- ↑ "Samarkand – Crossroads of Cultures", UNESCO, अन्तिम पहुँच २० अक्टुबर २०११।
बाह्य लिङ्कसभ[सम्पादन करी]
आकृति:एसियाका विश्व सम्पदा क्षेत्रसभक सूची आकृति:World Heritage Sites in Uzbekistan


text:
आधुनिक मैथिली कविताक आरम्भ मुख्य रूपसँ परम्परा आ रूढ़ि पर प्रहार करैत भेल अछि । तैं एहि कविताक विरोध अथवा विद्रोह स्वर-प्रधान हैब स्वाभाविक थिक ।
मैथिलीक विरोधक कविता अनेक-अनेक स्थापनाक विरोध करैत अछि । जनताक दुःख-दैन्यसँ द्रवित विरोधक कविताक मानब छैक जे सामाजिक, राजनीतिक आ धार्मिक स्थापनाक विरोधसँ जनताक पीड़ा मेटा सकैत अछि । एहि लेल समाज, वृहत्तर समाज, जे व्यक्तिक निर्माणमे सहायक होइत अछि, केर विषमताकेँ देखार करैत अछि आ विरोध अथवा विद्रोह लेल अपना स्वरकेँ मुखर करैत अछि ।
लाख शंखनादक अछैतो मैथिलीक विरोधक कवितामे जेँ कि निर्माणक कोनो योजनाक झलक देखबामे नहि अबैत अछि, तैँ मैथिलीक विरोधक कविता स्वंयमे कोनो सोद्देश्य मूल्य नहि थिक। आ तैँ विरोधक कविता शून्यवादकेँ जन्म दैत अछि । प्रसिद्ध रूसी उपन्यासकार तुर्गनेवक प्रसिद्ध उपन्यास 'फादर एण्ड सन्स'क नायक वेजारोव जकाँ जे कोनो वस्तुक एहि ल' केँ समूल नष्ट करैत अछि जे किछु निर्माण लेल जगह बनायब आवश्यक अछि, मैथिलीक विरोधक कविताक भविष्य लेल अवश्य जगह निर्माण कयलक, से पृथक आ स्वतंत्र विवेचनाक विषय थिक, किन्तु, निर्माणक योजनाविहीन विरोधक कारणेँ मैथिलीक विरोधक कविता अपन सार्वकालिक प्रवाह आ प्रभावकेँ अक्षुण्ण नहि राखि सकल ।
स्वतंत्रता प्राप्तिक अछैतो, जनता स्वतन्त्र नहि भेल । ओकरा परम्परित भय आ पीड़ासँ मुक्ति नहि भेटलैक । स्वतंत्रता मानस-बोधक रूपमे पनपि नहि सकल आ ने कोनो निजी आ फुट आकारे ग्रहण क' सकल । सामाजिक उत्थान आ उत्कर्षक बात झूठ लाग' लागल । स्वतंत्रता आन्दोलन अंग्रेज भगाओक संग भारतक अपना भूमिक विभिन्न क्षेत्र बँटल ऐतिहासिक-सांस्कृतिक विकास लेल सामाजिक आर्थिक योजनाक स्वीकार सेहो छल । किन्तु, लाग' लागल जे सामाजिक चिन्ता आ निर्वैयक्तिकता सुनियोजित प्रपंच आ षडयंत्र थिक । एहि नाराकेँ ललिचगर भाषामे वएह गबैत देखबामे आयल जिनकर विरोध होयबाक छनि । तैँ अनास्था जन्म लैत अछि, आ तैँ मैथिली कविता सामाजिक संकटक स्थानपर वैयक्तिक यातनाकेँ अभिव्यक्ति देम' लगैत अछि । व्यक्तिक आत्मपीड़ा आ भोग कविताक विषय बनैत अछि । मैथिली कविता पारंपरिक अनेक-अनेक सीमासँ मुक्तिपर बल दैत अछि । तैँ विरोधक कविताक बाद मैथिली कविता सीमासँ अलग होयबा लेल मुक्तिक प्रयासमे लागि जाइत अछि । मैथिलीक मुक्तिक कविता किछुओ चाहैत अछि, अथवा किछुओ नहि चाहैत अछि, सिवा एकर जे जाहि परम्परित सीमाक भीतर व्यक्ति जीवित अछि आ जीवनकेँ अपना तरहें भोगि रहल अछि, ओहि सीमाकेँ नहि चाहैत अछि, ओहि सीमामे रह' नहि चाहैत अछि, ओकरा स्वीकार' नहि चाहैत अछि । तैँ मैथिलीक मुक्तिक कविता एक अर्थमे अस्वीकारक कविता थिक । अस्वीकारक ई निर्णय यातना आ पीड़ामे लेल गेल निर्णय छल । पीड़ा आ यातनामे लेल गेल मुक्तिक निर्णय व्यक्तिकेँ पीड़ा आ यातनासँ मुक्त नहि करैत अछि, ओकरा आन अनेक तरहक पीड़ा आ यातनामे फूटसँ गछाड़ैत अछि । यएह कारण थिक जे मुक्तिक प्रयासमे लागल मैथिली कविताक समक्ष एकटा समस्या त' खूबे स्पष्ट देखबामे अबैत अछि जे ओकरा कथी आ ककरासँ मुक्ति पयबाक छैक ? किन्तु प्राप्ति लेल मैथिलीक मुक्तिक कविताक इच्छामे कोन सपना आकार ल' रहल अछि, स्पष्ट देखबामे नहि अबैत अछि । तैँ कखनो काल अपनामे कछमछाइत मैथिलीक मुक्तिक कविता उन्मादक शब्दजाल बुझाइत अछि । उन्मादीक प्रलाप बुझाइत अछि । जे आधुनिक मैथिली कविता नितांत लोकतांत्रिक शैलीकेँ आत्मसात क' अपन यात्रा आरम्भ कयने छल, अपना लेल शुद्ध राजतांत्रिक त' नहि, किन्तु अवश्य एकटा अ-लोकतांत्रिक संस्कार गढ़ि लैत अछि, आ अकवितावाद सन अस्वीकार वादक जन्म दैत अछि । किन्तु, मुक्तिक कविता, मैथिली कविताकेँ अवश्य एकटा चौबट्टीपर आनि ठाढ़ करैत अछि । एकटा सम्पूर्ण लोक जकाँ अपना आँखिसँ सभ किछु देखैत-परखैत अछि आ अपन रस्ता स्वंय चुनबा लेल अवकाश सृजित करैत अछि ।
एहि वैचारिक अन्तर्यात्रामे मैथिली कविताक समक्ष जखन ई स्पष्ट भ' जाइत अछि जे विरोध ककर करबाक अछि आ मुक्ति कथीसँ पयबाक अछि, तखन मैथिली कविता पर्याप्त धैर्यसँ अपना स्थितिपर विचार करैत अछि । परिवेश, समाज आ सामाजिक मनोभाव, संस्कार आ ओकर साँचपनसँ पूर्ण अवगत भ' अपना लेल देशज स्वरूपक स्वर चुनैत अछि ।
मैथिली कविताकेँ विश्वास भ' जाइत अछि जे मानवीय संकटक कारण राजनीतिक, सामाजिक आ धार्मिक व्यवस्था थिक जे मानव-निर्मित अछि, जे ओकर शोषण करैत अछि, सकपंज करैत अछि, सापेक्ष आ स्वतंत्र विकासमे दुर्दम आ आ दुर्निवार बाधा उत्पन्न करैत अछि । तैँ मैथिली कविता अपना स्वरकेँ अनावश्यक हल्लासँ बचबैत संयमसँ काज लैत अछि, आ प्रत्येक जड़ मान्यतापर चोट करैत अछि, यथास्थितिकेँ तोड़बाक संकल्प लैत अछि । एहि कविता सभमे राजसत्ता, धर्म आ सामाजिक विसंगति पर बड़ कड़गर प्रहार अछि । किन्तु, मैथिली कविता नाज़िम हिकमत जकाँ 'कविकेँ एक हाथमे कलम आ दोसरमे बन्दूक रहक चाही' सन उग्र विचारकेँ परिवेशसँ परिचित कहबाक देखौँसेमे नादानी नहि करैत अछि । मैथिली कविता स्वंयमे स्वंयकेँ युद्ध त' नहि, किन्तु, स्वयंकेँ युद्ध लेल एकटा सही उत्प्रेरक रसायन बुझैत अछि । एहि लेल अपन जातीय संस्कारक स्वर -- असहमतिक स्वरकेँ स्थिरसँ अभिव्यक्ति दैत अछि ।
मैथिली कवितामे असहमतिक स्वर एकटा एहन स्वर थिक जे समसामयिक स्थिति आ ओहिमे जीवित व्यक्तिक नपुंसकताकेँ प्रकट करैत अछि, बिहाड़िक पूर्वक शून्य उत्पन्न करैत अछि, व्यक्तिक मर्मकेँ छुबैत जगबा लेल परोक्ष रूपसँ कुबियबैत अछि । तैँ , मैथिलीक असहमतिक कविता व्यक्ति अथवा समुदाय लेल ऊपरसँ कोनो अतिरिक्त विचार थोपैत नहि अछि, पूर्व मान्यताक खण्डन करैत अछि, आ व्यक्ति अथवा समुदायमे स्वंय विवेक जगयबा लेल, नहि त' कोनो आग्रह करैत अछि अथवा नहि ओकरा प्रति उदासीन भ' बैसि जाइत अछि । अपितु, घृणाक बर्छी अवश्य भेंसैत अछि । तैँ मानल जा सकैत अछि जे मैथिलीक असहमतिक कविता परोक्ष रुपसँ 'अप्पदीपो भवः' क मूलमंत्र फुँकैत अछि, कोनो तात्कालिक लोभसँ भिन्न कविता लेल अपन स्तर सुरक्षित रखैत अछि ।
मैथिलीक असहमतिक स्वरक कविताकेँ सही अर्थमे नहि बूझि किछु कवि द्वारा रोदनक कविता जन्म लैत अछि । मेटाइत अपना अस्तित्वसँ निश्चिन्त मैथिलीक रोदनक कवितामे असीम धैर्य आ अज्ञात प्रतीक्षा देखबामे अबैत अछि । जेना ओकर सामुदायिक आर्त्तनादसँ प्रभावित भ' लगैत अछि ओकर लड़ाइ क्यो आन लड़ि देत आ ओकरा लेल अपना तरहक एकटा भोर गढ़ि देत । एकर मतलब ई कखनहु नहि थिक जे असहमतिक कविताक बाद मैथिली कविताक स्वर धर्म-भीरू भ' जाइत अछि अथवा पूर्वक कविता जकाँ धर्मक विरोधमे अपन ऊर्जा दूरि कर' लगैत अछि । असलमे मैथिलीक कविता अनास्थाक आवरण तर तोपा जाइत अछि ।
मैथिलीक अनास्थाक कविता अतीतक गुणगान करैत अछि आ निश्चेष्ट बनल दुर्गतिसँ खिन्न निराशाकेँ अभिव्यक्ति दैत अछि । कारण, रुदनक कविता एक अर्थमे निराशाक कविता थिक, हताशा एकर मुख्य स्वर थिक । पराजयक दलदलमे स्वंयकेँ स्वीकारि वातावरणकेँ सही आ व्यक्तिकेँ दोषी मानि हीनभावनासँ ग्रसित मैथिलीक रोदनक कविता अथवा निराशाक कवितामे कोनो तरहक दिशाधाराक विचार तकबे आ करबे बेकार थिक।
निराशाक कवितामे राज्यसत्ताक प्रति मुख्य रूपसँ निराशा मुखरित होइत अछि । जनतांत्रिक एहि देशमे जनतांत्रिक पद्धति द्वारा निर्मित सत्ता जनताकेँ ठकैत अछि, ओकर शोषण करैत अछि । तैँ बेर-बेर ठकल जाइत सत्ताक प्रति अविश्वासक जन्म लेब स्वाभाविक थिक । अविश्वासक एहि उत्स लेल दोषी सत्ता अछि, ओकर व्यापक तंत्र अछि । तैँ निराशाक संग मैथिली कवितामे एकटा आर स्वर जन्म लैत अछि, से दोषारोपणक स्वर थिक । मैथिलीमे दोषारोपणक कविता सत्ता आ मान्यताक प्रायः पिजुआयल ओहि प्रत्येक बिन्दुकेँ देखार करैत अछि जे जनताकेँ बल आ अश्वासनसँ ओकरा मुट्ठीमे रखैत अछि आ आरामसँ ओकरापर शासन करैत अछि । किन्तु, दोषारोपणक कविता सेहो विकल्पहीन कविता थिक । मैथिलीक ई कविता स्थापित सत्ताक भर्त्सना त' करैत अछि, जनताकेँ निष्कलुष तँ मानैत अछि, किन्तु अपना अधिकार लेल अथवा प्रदत्त नागरिकी-सुविधा लेल कोनो तरहक नहि त' आवाज उठबैत अछि आ नहि संगोरक आवश्यकतापर बल दैत अछि ।
मैथिली कविता, अपन वैचारिक अन्तर्यात्राक क्रममे अपना लेल एहन एकटा संस्कार वरण क' लैत अछि, जत' ओकरा क्यो पलायनवादीक कविता कहि सकैत अछि । कारण, मैथिली कविता जाहि खतरासँ घेरा जाइत अछि से नव नहि छल । नव छल पराजय बोधसँ मैथिली कविता लेल मुक्तिक चेष्टा । मैथिलीक विरोधक कविता, मुक्ति आ असहमतिक स्वरप्रधान कविताक बाद जे स्वर आकार लैत अछि ओ जीवनोन्मुख स्वर नहि थिक। मैथिली कविता अपन एहि दुरवस्थाकेँ बूझि अन्य आधुनिक भारतीय भाषा साहित्यक समक्ष अपना माटिपानिक सत्य आ संकट लेल सुविचारित आ सुनियोजित रूपसँ संघर्षक अनिवार्यताक अनुभव करैत अछि, आ अपनामे संघर्षक स्वरकेँ मुखरित करैत अछि ।
मैथिली कविता जे सामाजिक संकट आ सामूहिक दुरवस्थाकेँ रेखांकित करैत अपन यात्रा आरम्भ कयने छल, आ विरोध अथवा विद्रोह अपन स्वभाव बना लेने छल, कालान्तरमे व्यक्ति केन्द्रित भ' गेल छल, आ व्यक्ति-मुक्ति आ वैयक्तिक निराशा आ कछमछाहटिक अंकनेकेँ अपन काव्य-धर्म बूझ' लागल छल, संघर्षक स्वरकेँ स्वंय आत्मसात आ क्रमिक विकसित करितहि पुनः सामाजिक सोच आ संरचनापर अपन दृष्टि केन्द्रित करैत अछि । मुख्य-रूपसँ सामाजिक उपेक्षा, आर्थिक असमानता आ राजनीतिक शोषणकेँ मैथिली संघर्षक कविता अपन विषय बनबैत अछि आ वर्ग-संघर्षक अनिवार्यता जनबैत अछि । मैथिलीक संघर्षक कवितामे तैँ दलितक जीवन आ ओकरा जीवनक कविता भेटैत अछि । मैथिलीक संघर्षक कविता उपेक्षित जीवनक लोप होइत अपन मूल्य आ संस्कृतिकेँ बचयबासँ अधिक विकासमे बाधक बनल व्यक्ति आ मान्यताक प्रति युद्ध आ युद्धक आमंत्रणक कविता थिक । अपना अधिकार आ अस्तित्वक लेल व्यक्ति तंद्रा-भंग करैत अछि, ओकरामे जागरूकता उत्पन्न करैत अछि आ जड़ बनल व्यक्तिकेँ अपना स्थितिसँ लड़बा लेल इच्छाशक्ति उत्पन्न करैत अछि ।
सामाजिक उत्पीड़न आ चिन्ताकेँ ध्यानमे राखि मैथिलीक संघर्षक कविता बिम्बमुक्त बनि जाइत अछि । आ मैथिलीक विरोधक कविता जकाँ अभिधाधर्मा अभिव्यक्तिक शैलीकेँ स्वीकारि परम्परामुक्त, अपना परिवेशक उपेक्षित, अस्पर्शित नव सौंदर्यबोध विकसित करैत अछि । तैँ मैथिलीक संघर्ष कविता देशज स्वरूपक अत्यन्त विश्वसनीय कविता थिक ।
मैथिलीमे संघर्षक कविताक उपरान्त संघर्षकेँ नव आयाम दैत जन-विद्रोही विचारक कविता विस्फोट संग जन्म लैत अछि । एहि कविताक पृष्ठभूमिमे अछि बंगालक नक्सलबाड़ी आन्दोलन । जन-विद्रोह साम्राज्यवाद, सामंतवाद आ स्थापित सत्ता आ ओकर चरित्रक विरुद्ध उग्र विद्रोह थिक । मैथिलीक जन-विद्रोहक कविता बंगालक नक्सल-आन्दोलनसँ रस-ग्रहण करैत देखाइत अछि । किन्तु, मिथिलाक भूमिपर जनता आ जनमानसमे कोनो तरहक विद्रोहक लहरि नहि रहैत, मैथिलीक जन-विद्रोह अथवा जन-युद्धक कविता, ओकर स्वर आ विचार उधार लेल गेल लगैत अछि । जेँ कि ई स्वर मिथिलाक अपन माटिपानिक स्वर नहि छल, तैँ जन-विद्रोह अथवा जन-युद्ध स्वर-प्रधान मैथिली कविता अपना लेल कोनो स्थायी छवि गढ़बामे असमर्थ देखाइत अछि ।
मैथिलीक संघर्षक कविता जन-विद्रोहक अथवा जन-युद्धक कविता राज्यसत्ता आ सामाजिक मान्यतापर आक्रमण त' करैत अछि; किन्तु मैथिलीक पूर्ववर्ति कविता जकाँ इहो कविता दिशाबोधक नहि थिक । विकल्पहीन आ अस्वीकारक कविताक कोखिसँ जन्म लैत अछि समकालीन मैथिली कविता ।
समकालीन मैथिली कविता आइ ढंगसँ आकर ल' रहल अछि, से नव नहि थिक । नव थिक अपन यातना-भोग, पराजय बोध, रुदन आ अस्वीकारसँ मुक्ति पाबि स्वीकार आ उपलब्धिक गप करब, जे समकालीन मैथिली कविताक नियति आ ओकर आत्माक रंग बनि गेल अछि ।
मनुक्ख जीवित अछि । अन्याय शोषण आ अनेको परवशताक पीड़ाकेँ भोगैत छल आ हताशाक वातावरणमे पलैत, जीवनक प्रति अव्यक्त आस्था आ मोह ओकरा जीवित रखने अछि । संकटक घड़ीमे एकटा जे विश्वास आ भरोस बाँचल छैक व्यक्तिक भीतर, तकरे सशक्त अभिव्यक्ति थिक समकालीन मैथिली कविता । निराश आ यातनामय जीवनमे उत्साहक जे क्षण अछि तकरा ग्रहण करैत अछि आ अभिव्यक्ति दैत अछि समकालीन मैथिली कविता । उल्लास, उत्कर्ष आ मुग्धत्वक क्षणकेँ एतेक दीर्घ करैत अछि, ओकरा अल्पविस्तारकेँ एना आत्मसात करैत अछि, जकरा तर हताश जे मात्र तोपा जाइत अछि, अपितु, निर्मलीकृत भ' जाइत अछि । तैँ समकालीन मैथिली कविता तृप्तिक कविता थिक । एहिमे दण्डक यातना आ पीड़ा नहि, पुरस्कारक मधुर स्वाद अछि । समकालीन मैथिली कविता अपना माटि-पानि आ समाजक उपज थिक । कथ्यक स्तरपर पूर्ववर्ती कविता जकाँ दुर्बोध नहि, एतेक फड़िछायल अछि जे प्रायः शीर्षकविहीन अथवा कवितामे रचल-पचल पंक्तिटाक शीर्षक हैब समकालीन मैथिली कविताक अपन परिचय भ' गेलैक अछि ।
समकालीन मैथिली कविता दिशाधारक कविता थिक । अपना परिवेशमे आकंठ डूबल एकर स्वर अंतरराष्ट्रीय स्वर बनि गेलैक अछि, जे मिथिलाक सामुदायिक समस्या आ स्थानीय परिचय लेल कविता लेल खतरा उत्पन्न क' सकैत छैक । किन्तु, अंतरराष्ट्रीय समकालीन कविता जकाँ समकालीन मैथिली कवितामे त्यागक पीड़ा नहि, ग्रहणक उल्लास अछि । आ अपना लेल निजी लय निर्मित कयने अछि, आइयो । कोनो सार्वजनिक सत्यक स्थापनाक स्थानपर मैथिली कविता अनुभूतिक कविता थिक, मेटाइत अपन शब्द आ लोकबिम्बकेँ बचयबाक कविताक थिक ।
प्रकृति समकालीन मैथिली कवितामे जनोन्मुख सपना ल' अबैत अछि, आ व्यापक मानव समुदायक संग तादात्म्य स्थापित क' ओकर जीवनासक्तिकेँ पुष्ट करैत अछि ।
समकालीन मैथिली कविता तीब्रगतिसँ अपना धरतीपर पसरि गेल अछि, ओकर जड़ि अनिवार्य आ अपेक्षित धरतीक भीतर प्रवेश क' रहल अछि जे आधुनिक मैथिली कविताक उपलब्धि थिक ।
ध्यानार्थ : ई आलेख आदरणीय स्वर्गीय श्री मोहन भारद्वाज जीक संपादनमे 1992 मे बहरायल 'मैथिली आलोचना' पत्रिकाक एकमात्र अंकसँ लेल गेल अछि आ आदरणीय कवि श्री नारायण जीक फोटो राहुल जीक सौजन्यसँ प्राप्त भेल अछि । नारायण जीसँ हुनकर मोबाइल नम्बर +919431836445 पर सम्पर्क क' आलेखसँ सहमति वा असहमति व्यक्त कयल जा सकैछ । आ ई त' ज्ञात होयबे करत जे आलेखसँ संपादकीय (पढ़ू : ब्लॉग संचालक) सहमति आवश्यक नहि होइत छैक ।


text:
बिहार मे आई-काल्हि जनगणना चलि रहल अछि... जनगणना के काज मे गुरुजी सभके लगाएल गेल छनि. घर-घर जाsक जनगनणा के फॉर्म भरि रहल छथिन्ह. मुदा एहि के कारण स्कूल के पढाई-लिखाई पर असर पड़ि रहल अछि. जनगणना के कारण मास्टरजी स्कूल मे समय नहि दs पाबि रहल छथिन्ह. कई ठाम त स्कूल के सीनियर विद्यार्थीए सभ टीचर के भूमिका निभा रहल छथिन्ह. ओना मास्टरजी सभ एहन कोनो बात सं इनकार करय छथिन्ह... मुदा जखन हम सभ स्कूल मे चलहुं तखन हमहुं सभ अपना से छोट क्लास के विद्यार्थी के पढ़ाबय छलहुं. एहि सं विषय पर पकड़ आओर मजबूत होएत अछि. विद्यार्थी सभ सेहो अपना सं पैघ क्लास के विद्यार्थी संग बिना कोनो डर के नीक सं पेश आबय छथिन्ह.
जे होए अहां सभ देश में कोनो कोना मे रहैत होए... सभ ठाम जनगणना चलि रहल अछि... अहां सभ मातृभाषा वाला कॉलम मे मैथिली लिखनाय नहि भूलब. एहि बारे मे आस-पास रहय वाला लोग के सेहो जागरूक करय के कोशिश करिऔ. एहि सं पता चलत कि देश भरि मे कतेक मैथिल छी. एहि मे जाति-पाति वाला कोनो गप नहि... मिथिला के छी...घर पर मैथिली बाजय छी...मैथिली लिखाउ... कोनो संकोच नहि.
हमर ईमेल:-hellomithilaa@gmail.com


text:
मैथिली जिन्दाबाद केर ६ वर्ष
अप्रैल ११ – २०१५ केँ लोकार्पण कयल गेल मैथिलीक नागरिक संवाददाता व योगदानदाता आधारित एक संचार माध्यम “मैथिली जिन्दाबाद” – एखन सातम वर्ष मे छी हम सब।
मैथिली लेल अधिक सँ अधिक सामग्री (कन्टेन्ट्स) समेटल गेल अछि एहि ६ साल मे। लगभग ५००० आलेख आ समाचारमूलक पोस्ट्स आदि मौजूद अछि। लगभग १० लाख पाठक एकर लाभ उठेलनि अछि एखन धरि।
आब अहाँ गूगल पर सर्च करब अपन मैथिली केर कोनो बात, अहाँ केँ निश्चित ‘मैथिली जिन्दाबाद’ केर लिंक सजेशन लिस्ट (सुझाव सूची) मे देखाय पड़त।
हँ, एकरा हम चाहियोकय एखन धरि ‘कमर्सियल’ नहि बना सकलहुँ अछि। कियैक? कियैक त अपन मैथिल लोक मे सदाशयता आगू भऽ कय देखेबाक प्रवृत्तिक अभाव आ हमरा सनक अक्खड़ लोक बेर-बेर किनको सँ विज्ञापन उपलब्ध करेबाक लेल सेहो नहि अनुरोध कय सकैत छी। आ बिना मंगने त बच्चो केँ दूध नहि दैत छैक से बुझिते छियैक… तखन राम भरोसे हिन्दू होटल वला गति सँ जतेक पार लागि रहल अछि से चला रहल छी। २०२२ तक के सारा खर्च (हौस्टिंग, मेन्टिनेन्स, डोमेन शुल्क) आदि चुक्ता अछि।
बहुत जल्द एकर नव रूप सेहो लांचिंग कयल जायत। ताहि मे सेहो ५० हजार टका के बजट डिजाइनर द्वारा कहल गेल अछि। अत्याधुनिक सुविधा सहितक न्यूजपोर्टल रूप मे विकसित कय रहल अछि भाइ श्री कमल साह।
जरूरत त मासिक ५० हजार टका के आरो अछि। संवाददाता सब केँ किछु भुगतानी करबैक त विभिन्न स्थान सँ समाचार सब संकलन कय केँ पठाओत। लेकिन वैह बात – राधा केँ नौ मन घी हेतनि आ ओ नचती तेकर देरी अछि।
युवा पीढी सब केँ सेहो जोड़बाक यत्न करैत छी। मुदा खाली जेबी भरल मन! एहि सब लेल अहाँ सब मैथिलीप्रेमी केँ बढि-चढिकय हिस्सेदारी निभाबय पड़त। जेना जन्मदिन पर शुभकामना विज्ञापन यदि उपलब्ध करा देब आ ५०० टका मात्र एहि लेल दय देब त बुझू ५ टा आर्टिकल के १०० टका दर सँ रेमुनरेशन (पारिश्रमिक) भुगतान कयल जा सकैत छैक। अपन व्यवसायिक विज्ञापन यदि १००० टका सँ १०००० टका धरिक वार्षिक बजट के उपलब्ध करा देब त बुझू उपरोक्त सारा खर्च व्यवस्थापन मे अहाँक बेहतरीन योगदान होयत आ मैथिली संचारकर्म किछु डेग आगू बढि जायत।
संचारकर्म भाषाक प्राण होइत छैक। मैथिली सँ उमेर मे छोट छैक हिन्दी या नेपाली। लेकिन आइ एकर संचारकर्म एतेक बेसी मजबूत छैक जे ओ सब धनी भाषा भऽ गेल आ जन्मदात्री – आधारभूता मातृस्वरूपा मैथिली भऽ गेल ‘आउटडेटेड’। एहि जीर्णावस्था सँ निकालबाक लेल अहाँ सब मैथिलीभाषी सक्षम-सम्पन्न लोक स्वयं आगू नहि आयब त फेर दिन कहिया बदलतैक से सोचियौ स्वयं।
आर हँ – एकटा बात आर। अहाँ सब कम सँ कम समाचारो के लिंक, लेख केर लिंक आदि मैथिली जिन्दाबाद केर अपन फेसबुक स्टेटस व समूह आदि पर, व्हाट्सअप पर, एहि सब पर एक-दोसर सँ साझा करबैक सेहो बड पैघ जरूरत छैक। कारण हम असगरे कि कय सकबैक जँ नागरिक सहभागिता – नागरिक प्रचार एकरा नहि भेटतैक। अहाँ सब मैथिली जिन्दाबाद पर सेहो अपन कमेन्ट बेसी सँ बेसी दियौक, सुझाव राखू। ईहो जरूरी छैक। आशा करैत छी जे हमर भावना केँ बुझब।
हम त छीहे, अहाँ सेहो आयब त यात्रा सुगम आ सुन्दर होयत। मैथिली जिन्दाबाद केर अभिवादन सहित,
अहाँक विश्वासी,
प्रवीण नारायण चौधरी
सम्पादक, मैथिली जिन्दाबाद
व्हाट्सअप नम्बरः +9779801722981


text:
राम कुमार महतो, सउदी अरब। १९ जुलाई २०१९. मैथिली जिन्दाबाद!!
महोत्तरी केर बलबा नगरपालिका वार्ड संख्या १० मे अपन मिथिला सेवा समाज केर सदस्य लोकनि द्वारा बाढि पीड़ित सब केँ राहत वितरण कयल गेल अछि। राहत सामग्री मे २०० किलो चुड़ा, ५० किलो मुरही, ४० किलो दालबुट आ २० कार्टुन चाउचाउ (नूडल्स) करीब २०० आदमी केँ प्लास्टिक झोला मे पैक कय केँ बाँटल जेबाक समाचार अछि।
विदित हो जे अपन मिथिला सेवा समाज नेपाल एकटा एहेन सामाजिक संस्था थिक जे मिथिलाक लोक सब वैदेशिक रोजगार मे मलेशिया, कतार, सउदी, युएई आदि मे रहैत छथि हुनका सभक द्वारा स्थापित अछि। वर्तमान सहयोग सउदी अरब, कतार, मलेसिया, दुबई आ कुबैत केर सदस्य लोकनि अपन कठिन श्रम सँ अर्जित आय मे सँ थोड़-थोड़ बचत कय केँ अपन गाम-समाज केर लोक केँ बाढिक पीड़ाक समय मे पठाओल गेल अछि।
अपन मिथिला सेवा समाज नेपालक राहत लय केँ ई सदस्य सब पीड़ित सभ लग पहुँचलाह – मनशाराम यादव, सत्रोहन मन्डल, ललन मन्डल, सतिश कापर, सुरेन्द्र कापर सहित पप्पु कुमार मिश्र (सह सचिव) तथा गाउँपालिकाक वडा अध्यक्ष राजकुमार यादव एवं आरो ग्रामीण भद्र-भला आदमी सभ केर उपस्तिथिमे राहत वितरण कयल गेल।


text:
उत्तर बिहार क पहिल स्वायत्त मेडिकल संस्थान होएत दरभंगा एम्स
डीएमसीएच लग अछि 250 एकड जमीन, 26 तक पटना पहुंचत दस्तावेज
ज्योति कुमारी
दरभंगा । 1912 मे स्थापित दरभंगा मेडिकल स्कूलक जमीन पर बिहारक दोसर आ उत्तर बिहारक पहिल अखिल भारतीय आयुर्विज्ञान संस्थान खुलत। दरभंगा एम्स उत्तर बिहार क पहिल स्वायत्त मेडिकल संस्थान होएत।
एहि संबंध मे राज्य सरकार शीघ्र एकटा प्रस्ताव केंद्र कए पठा रहल अछि। जिला प्रशासन क दावा अछि जे एहि प्रस्ताव लेल जमीन जरुरी दस्तावेज ताकल जा रहल अछि आ 26 नवंबर तक सबटा कागज पटना पठा देल जायत।
उल्लेखनीय अछि जे केंद्र 2014 स राज्य सरकारक एहि प्रस्तावक बाट ताकि रहल अछि। राज्य सरकार करीब चारि वर्ष तक मंथन केलाक बाद अखिल भारतीय आयुर्विज्ञान संस्थान लेल पटनाक बाद दोसर शहर दरभंगाक चयन कलक अछि। सरकार अखिल भारतीय आयुर्विज्ञान संस्थान लेल 1946 में दरभंगा मेडिकल स्कूल स अपग्रेड भेल दरभंगा मेडिकल कॉलेजक जमीन देत। एहि तरहे 1912 मे स्थापित दरभंगा मेडिकल स्कूल दोसर बेर अपग्रेड होएत। 1946 मे इ पहिल बेर अपग्रेड भेल छल।
जिलाधिकारी चंद्रशेखर कुमारक कहब अछि जे मुख्यसचिवक निर्देश पर डीएमसीएच लेल आवंटित जमीनक दस्तावेज ताकल जा रहल अछि। एखन धरि भेटल दस्तावेजक अनुसार 1912 मे स्थापित दरभंगा मेडिकल स्कूल लेल कुल 282 एकड जमीन आवंटित छल जाहि मे स 250 एकड जमीनक दस्तावेज उपलब्ध भ गेल अछि। बाकी जमीनक दस्तावेज ताकल जा रहल अछि। 26 नवंबर तक जमीन संबंधी सबटा दस्तावेज पटना पठा देल जायत। दोसर दिस डीएमसीएच अधीक्षक डॉ. आरआर प्रसाद कहला जे किछु जमीन अतिक्रमित अछि मुदा ओ पैघ समस्या नहि अछि। अस्पताल प्रशासन जिला प्रशासनक संग पूरा सहयोग क रहल अछि। डीएमसीएच अधीक्षक डॉ. आरआर प्रसाद सेहो उम्मीद जतौलाह जे एहि सप्ताह बाद सबका कागजी काज पूरा क लेल जायत।
डीएमसीएच अधीक्षक डॉ. आरआर प्रसाद कहला जे इ राज्य क तेसर आ उत्तर बिहार क पहिल स्वायत्त मेडिकल कॉलेज होएत। पटना मे एम्स आ आईजीआईएमएस स्वायत्त मोड पर चलि रहल अछि। राज्य मे एखन आठ टा सरकारी मेडिकल कॉलेज चलि रहल अछि। एहि मे पीएमसीएच आ एनएमसीएच पटना, डीएमसीएच दरभंगा, एसकेएमसीएच मुजफ्फरपुर, एएनएमएमसीएच गया, जेएलएनएमसीएच भागलपुर, जीएमसीएच बेतिया आ वर्द्धमान आयुर्विज्ञान संस्थान पावापुरी शामिल अछि।
फिलहाल डीएमसीएच मे एमबीबीएस क 100 आ पीजी (डिप्लोमा/डिग्री) क 143 सीट अछि। एतबे नहि डीएमसीएच परिसर मे पारा मेडिकल क पढ़ाई सेहो होइत अछि जाहि मे 163 छात्र-छाक नामांकन होइत अछि। फिलहाल एहि ठाम ओपीडी मे औसतन 2500 मरीज प्रतिदिन इलाज करबैत अछि। दरभंगा आ कोशी प्रमंडल क संगहि पड़ोसी देश नेपाल स सेहो एहि ठाम मरीज अबैत अछि। 1050 बेड क व्यवस्था अछि। डॉक्टर लेल 206 स्वीकृत पद अछि, जाहि मे 97 कार्यरत छथि। नर्स क स्वीकृत पद 1200 अछि जाहि मे मात्र 297 कार्यरत छथि। कर्मीक स्वीकृत पद 120 अछि मुदा 50 कार्यरत छथि।
डीएमसीएच क कर्मी क भविष्यक सवाल पर डीएमसीएच अधीक्षक डॉ. आरआर प्रसाद कहला जे एखन नहि पर कोनो अंतिम निर्णय नहि भेल अछि, मुदा भ सकैत अछि जे दरभंगा मेडिकल कॉलेज अस्पताल (डीएमसीएच) मे कार्यरत 97 डाक्टरों, 347 पारा मेडिकल आ अन्य कर्मी सब कए राज्य क दोसर मेडिकल कॉलेज मे पठा देल जाये, जाहि स ओहि कॉलेज सब मे डॉक्टर आ कर्मीक कमी दूर कैल जा सकत। मुदा एखन एहि पर कुछ कहब कठिन अछि। एम्स मे समावेश क सवाल पर ओ कहला जे दरभंगा एम्स लेल दिल्ली एम्स क पैटर्न पर डाक्टरों आ अन्य कर्मी क नियुक्ति होएत।


text:
करीब 30 सेकेंड तक महसूस कएल गेल.
नवका- पुरनका लेख सर्च करु...
भूकंप सं हिलल पूरा उत्तर आओर पूर्वी भारत
रवि दिन सांझ सवा 6 बजे के करीब पूरा उत्तर भारत आओर देश के पूर्वोत्तर इलाका भूकंप सं हिल उठल. भूकंपक केंद्र सिक्किम के राजधानी गंगटोक सं करीब 40 किलोमीटर दूर छल जे जमीन सं करीब 10 किलोमीटर अंदर छल.
शुरू मे तं अखन जानमाल के नुकसान के पता नहि चलल अछि. मुदा भूकंप काफी तगड़ा छल. एकर तीव्रता 6.8 बताएल जा रहल अछि. एहि भूकंपक झटका
करीब 30 सेकेंड तक महसूस कएल गेल.
करीब 30 सेकेंड तक महसूस कएल गेल.
एकर तीव्रता के बारे मे अहां एहि चीज सं जानि सकय छी जे भूकंप के केंद्र छल सिक्किम मे. मुदा दिल्ली-एनसीआर मे दफ्तर मे हमर सभक कुर्सी हिलल लागल.
शुरू मे तं भेल ओहिना हिल रहल अछि. मुदा बेसि हिलला पर सभ लोक अपन-अपन कुर्सी सं उठि एक दोसर सं पूछय लागलखिन्ह. सभ के तखन एहसास भेलन्हि जे ई भूकंपे अछि.
शुरू मे तं आएल जे बिहार-यूपी मे तेज भूकंप आएल अछि. तुरंत गाम फोन करलौं तं पता लागल जे झटका जोर सं छल. लोक सभ घर सं निकलि बाहर चलि अएलखिन्ह.
लोक सभ काम-धंधा छोड़ि बाहर आबि गेलखिन्ह. लोक सभ कतेक देर तक डर सं घर के अंदर नहि गेलखिन्ह.
हमर छोट भतीजी तं कानय लागल सभ के भागैत देखि. सभ लोक मे भूकंपे के चर्चा. जखन हमर फोन गेल तं हुनका सभ के पता चललन्हि जे दिल्ली तरफ सेहो भूकंप आएल छल.
ओ तं हम भूकंप अएला के तुरंत बाद गाम फोन करलौ ताही लेल फोन लागि गेल. मुदा ओहि के बाद नेटवर्क जाम भ गेल. दुनिया भर मे जेना –जेना लोक के पता चललन्हि ओ हाल-चाल लेबय लेल फोन करय लागलखिन्ह एहि से मोबाइल नेटवर्क सेहो ठप जकां भ गेल.
आब ई खबर लिखय तक फोन नहि लागि रहल अछि. बस ई मैसेज आबि रहल अछि जे संपर्क नहीं हो पा रहा है आ नेटवर्क बिजी के मैसेज आबि फोन डिसकनेक्ट भ जा रहल अछि.
भूकंप से पूर्वोत्तर भारत के सिक्किम संग असम... पश्चिम बंगाल... नेपाल... बिहार... झारखंड... उत्तर प्रदेश... दिल्ली सं लsक राजस्थान तक हिल गेल.
कहल जा रहल अछि जे सिक्किम तं भूकंप के झटका एतेक तेज छल जे बिजली कटि गेल. नुकसान के बारे मे बाद मे खबर लागत. भगवान सं मनाबिऔ जे जानमाल के नुकसान नहि भेल होए.
सदस्यता लें टिप्पणियाँ भेजें (Atom)


text:
लेख
– प्रवीण नारायण चौधरी
जनक समाजवाद (Janaka’s Socialism)
मिथिलाक इतिहास आ परम्परा मे सर्वसमावेशिकताक सिद्धान्त तथा जनक समाजवादक विलक्षण जीवनशैली देखाइत अछि। राजनीतिक स्थिति व परिस्थितिक कारण सब जगह जातिक बात उठब स्वभाविके छैक, लेकिन यथार्थता ईहो अछि जे हर मानव मे जा धरि गुण आ धर्म केर परिमाण नहि बढत ता धरि समान जीवनशैली – समान प्रतिष्ठा – समान सहभागिता – समान समर्पण – समान आयार्जन – समान वितरण किन्नहु नहि देखायत। प्रकृतिक विविधता स्वयं मानव मे सेहो छैक, कियो फर्स्ट डिवीजन, कियो सेकन्ड डिविजन, कियो थर्ड आ कियो फेल… ई वर्गीकरण प्राकृतिक छैक। अवसर सेहो ताहि कारण सभक सामने अलग-अलग अबैत छैक। मुदा मिथिलाक परम्परा आ इतिहास एहि बातक बड पैघ प्रमाण दैत अछि जे एक-दोसर केँ डेन पकड़ि सब मानव सफल गृहस्थी चला सकैत अछि। एकरे हम मिथिलाक समाजवाद (Mithila’s Socialism) आर कृष्ण केर कहल गेल गीतावचन मे जनकादिक जीवन मे रहितो मुक्त होयबाक तत्त्व केँ आत्मसात करैत मिथिलाक निर्माणकर्त्ता जनक केँ एहि समाजवादक संस्थापक मानि एकरा ‘जनक समाजवाद’ कहैत छी।
मिथिलाक एकटा बड पैघ समाजवाद जेकरा हम ‘जनक समाजवाद’ शीर्षक दैत समाज सँ चर्चा करैत छी ताहि सँ अनुपम सीख हम समस्त अभियानी जरूर ग्रहण करी।
अपना सभक समाजक इतिहास आ परम्पराक अध्ययन सँ ज्ञात होइत अछि जे एतय पूर्ण समावेशिकताक सिद्धान्त पर अदौकाल सँ मानव जीवन विकसित भेल। अपना ओतुका कोनो कारोबारक प्रकृति देखू, कर्मकांडहि केर स्वरूप देखू, वैदिक विधानहि अनुसार जे सब विध-व्यवहार आदि करबाक रहैत अछि तेकरहि विवरणात्मक हरेक पहलू देखू – सब पटल पर यैह नजरि पड़ैत अछि जे पारस्परिक सहयोग बिना कोनो काज नहि चलैत अछि।
एकटा फकरा मोन पड़ैत अछि, माय-दादी लोकनिक मुंहे सुनल करी ‘बारहोवर्ण-छत्तीसोजाति’ – सभक योगदान प्रत्येक कर्म निष्पादन मे आवश्यक अछि। वगैर समावेशिकता मिथिलाक जनजीवन कदापि कतहु नजरि नहि पड़ैत अछि। एकर एकटा छोट उदाहरण मे बुढ-पुरान लोकनिक एकटा विशेष आदति केँ मोन पाड़ैत राखब – हुनका सभ मे एक न एक श्रेष्ठ बाबा वा बाबी तुरियाक मुखिया भेल करथि जे सौंसे गाम कोनो न कोनो तरहें घुमिकय सभक घरक चार पर कनखियायल दृष्टि देथि कि केकर घर सँ धुआँ निकैल रहलय य यानि चुल्हा जराओल गेल वा नहि, से देखथि।
अर्थशास्त्रीय सिद्धान्त अनुसार जखन एकर व्याख्या करैत छी त मिथिला समाज सहित आरो विभिन्न भारतवर्षीय हिन्दू समाज आर आब मुसलमानो सहित जे समग्र समाज अछि ताहि मे जातीय विभाजनक आधार अछि श्रम पर आधारित योगदान अनुसार जातीय वर्गीकरण।
मानव जीवन लेल निहित कार्य सब पूरा करबाक लेल सब केँ योगदान देनाय अनिवार्य छैक। प्रत्येक मानव केँ अपन-अपन क्षमता, बौद्धिकता, कला, विद्या, पौरूष, बल आदिक सहारे कयल जायवला कर्म यानि श्रमदान पर मानव जीवन आधारित अछि। यैह श्रमदान अनुसार एकटा जातीय व्यवस्था अदौकाल सँ चलैत आबि रहल अछि।
कृषिकर्म अथवा रोजी-रोजगार अन्य-अन्य स्रोत सँ प्राप्त उपजा-उपार्जन चाहे अन्न हो वा कैंञ्चा-टका हो ताहि सँ हम मानव समुदाय आपस मे एक निश्चित सिद्धान्त पर आधारित आयार्जन प्राप्त करैत छी। एहि प्राप्तिक एकटा विलक्षण रूप मिथिला मे चलैत छल – नौआक काज साल मे अहाँ-हम कतेक दिन लेलहुँ ताहि सँ मतलब नहि छैक, लेकिन नौआ जेकर अहाँ-हम यजमान रहलहुँ यानि जे अहाँ-हमर परिवारक नौह-केस काटत वा पूजा-पाठ आदि मे आवश्यक यज्ञ-समाग्री जुटाओत, तेकरा वास्ते साल मे बान्हल बोइन जेकरा ‘साली’ कहल जाइत छैक से देबहे टा पड़त।
आर, ई बात सिर्फ नौआ टा संग नहि, बल्कि हरेक श्रमजीवी समुदाय जेकर श्रम अपन मिथिला समाज केँ जनजीवन संचालन मे सहायक अछि, ताहि सब लेल ई नियम अनिवार्य रहल अछि। पान कृषक बरइ सँ लैत मल्लाह-केवट, चमार, धोबी, कुम्हार, सोनार, कमार, धुनिया, कुजरा, गोपाला, पुरहित, महापात्र, पंडा, पंडित, गुरुजन, वैद्य, आदि प्रत्येक श्रमदान कयनिहार विशिष्ट व्यक्ति व समुदाय लेल यैह जीविकोपार्जनक सिद्धान्त जियल जाइत अछि। एकरा ‘जनक समाजवाद’ कहैत छी।
आजुक समय ‘ग्लोबल विलेज’ केर निवासी, ‘ग्लोबल सिस्टम’ मे जीबि रहल मिथिला समाज वा कोनो आन समाज लेल ई ‘जनक समाजवाद’ भले पुरान भऽ गेल हो, लेकिन जाति-पाँति एखनहुँ ओतबे या एना कहू जे पहिनहुँ सँ बेस वीभत्स रूप मे मानवीय अहंता सँ स्थापित अछि। से कियैक अछि? सब कियो अपना सँ सवाल पुछू।
आइ ई जातीय-व्यवस्थाक औचित्य की? जखन गोपालन, कृषिकर्म, चर्मकर्म, काष्ठकर्म, क्षौरकर्म, माटिकर्म, स्वर्णकर्म, आदि समस्त कर्म पर सभ कियो अपना-अपना सुविधा अनुसार काज कय रहल अछि तखन के बाभन, के गुआर, के चमार, के कुम्हार, के कमार आ के नौआ आ के की तेकरा वर्गीकरणक निर्णय केना कयल जाय, ताहि पर मनन करू।
लेकिन, हम सब लोकतंत्र मे छी। लोकक मत सँ शासन पद्धति निर्धारित होइत अछि। लोकक मत केँ प्रभावित करय मे ई जन्म-आधारित जाति केर नाम पर राजनीति कयल जाइत अछि। ई अफीम जेकाँ नशालू (भावनात्मक) पदार्थ बनि गेल अछि। भाषा, साहित्य, संस्कृति, मूल्य, परम्परा, आदि अनेकों उच्च महत्वक विधा मे सेहो जातीय रंग चढि जायब राजनीतिक परिस्थितिक कारण स्वाभाविक भऽ गेल अछि।
हालांकि ईहो तय छैक जे मानवीय क्षमता मे ई सब विधा ता धरि नहि आबि सकत जा धरि गहींर अध्ययन, चिन्तन, मनन आ समर्पण नहि आओत। यैह कारण छैक जे ब्राह्मणहु मे सब अध्ययनशील नहि भऽ सकैत अछि, आर डोमहु मे कोनो डोम परमब्रह्म तक बनि सकैत अछि। ई सब तपस्या आ साधना पर आधारित बात थिक। एकरा अहु तरहें जरूर मनन करी हम सब।


text:
- पुष्पा कुमारी।
#मिथिलामेमाछकमहत्व#
मिथिला और माछ के आपस में बहुत घनिष्ट संबंध अछि| हर शुभ अवसर और अशुभ अवसर पर माछ के सबसं पहिले आगू राखल जाइत अछि|
तअ सबसं पहिले शुभ अवसर के बात करैत छी |
#वियाह जे मिथिला में होइत अछि|वियाह के किनको चारिम और किनको पांचम दिन में चतुर्थी मनायल जाइत अछि | चतुर्थी के राईत में माछक रिवाज अछि| सौजन भोजन करैल जाईत अछि|
#दुरागमन राति में नवकनिया के हाथ सं कोबर घर में माछ कटायल जाइत अछि तेकरो पाछू तर्क अछि जे माछ युग- युगान्तर सं अचल अछि रामायण सं लअ कअ गीता तक मे माछक बखान अछि त्रेतायुग सं कलयुग तक|तैं जहिना माछ अचल अछि तहिना कनिया के सुहाग अचल रहै|
#छठिहार जखन बच्चा जन्म लैत अछि
तअ छठिहार दिन माछक महत्व अछि एकर पाछू तर्क अछि जे माछ के भगवान विष्णु और ब्रह्मा के रूप मानल जाइत अछि तहिना बच्चा के रूप, गुण और दीर्घायु हुवै |और दोसर तर्क जे मिथिला मे खुशी मतलब माछ और बच्चा के जन्म बहुत खुशी के गप्प होइत अछि|अहि जिनका बच्चा भेल रहै छैन हुनका गरचुन्नी माछ खुवेबाक चाही| बांतर नहि होइत अछि गरचुन्नी माछ|
आब अशुभ मे माछक महत्व|
#श्राद्ध कर्म मे सेहो माछ क महत्व अछि कियैकि पितर के सब दिन कर्म मे देल जाइत अहि पर एक पंक्ति अछि जे कदली कब कब मीन मतलब जे पितर के कदली (केरा)कब कब(ओल)और मीन (मनुष्य के मॉस) ई तीनू चीज पीतर के चढै छैन आब अहि ठूम सोचबै जे माॕस त नही देल जाइत अहि लेकिन हम कियै लिखलौ |
पूर्वज के मतानुसार माॕस के स्थान पर माछ राखल गेल ओहो कुन माछ जे सर्वभक्षी होई त ओ माछ अछि बुआरी |बुआरी माछ देबै के परंपरा लागू भेल| दोसर तर्क जे माछ,पान और मखान त स्वर्गो में नही भेटैय||
और मिथिला में त पग पग पर पोखैर अछि |पोखैर में माछ स्वाभाविक अछि | स्वास्थ्यरवर्धक सेहो माछ होइत अछि|
आब चर्चा करब किनका लेल वर्जित अछि अपना मिथिला में विधवा के लेल |एकर पाछू तर्क अछि जे माछ और मॉस तामसी भोजन होइत अछि अहि सं कामवासना उत्तेजित होइत अछि कियै त अहि मे बहुत तरह के गर्म चीज परै छै|ताहि कारण वर्जित अछि और बहुत गोटा मुन सं नही खाई छैथ |कंठी जे लेने छथि हुनका लेल वर्जित अछि।


text: पटना । यूनिवर्सिटी ऑफ नालंदा निरसन विधेयक 2010 कए विधानपरिषद पास करि देलक अछि। मानव संसाधन मंत्री हरिनारायण सिंह विधेयक पास करबाक मौका पर कहला जे केन्द्र सरकार अन्य संस्था क मदद स नालंदा मे विश्वविद्यालय स्थापित करै जा रहल अछि। एकरा लेल संसद क मानसून सत्र मे विधेयक पेश कैल जाएत। आवश्यक अछि जे पूर्व मे एहिस संबंधित निर्मित विधेयक समाप्त करि देल जाए। एहि मकसद स निरसन विधेयक आनल गेल अछि। जेकरा सदन ध्वनि मत स पास करि देलक। ओना एहि संक्षिप्त सत्र मे आम जनता स जुडल सवाल हंगामा क भेंट चढ़ि गेल। विपक्षी सदस्य क हंगामा क कारण मार्शल बजाउल गेल, मुदा सदन मे शांति आयल त सवाल-जवाब क मौका उठेबा लेल सदस्य सदन मे नहि छलाह।


text:
नई दिल्ली । बिहार क चुनावी बेला मे कांग्रेस क अगुआई वाला केंद्र सरकार कए भले इ समाद नागवार लागए, मुदा इ सच अछि जे बिहार मे मुस्लिम लड़की क कल्याण लेल चलाउल जा रहल योजना ‘हुनर’ पर खुद केंद्र सरकार फिदा अछि। एतबे नहि, एहि मॉडल कए अपनेबा क पैरवी खुद कांग्रेस महासचिव राहुल गांधी कए रहल छथि। मानव संसाधन मंत्री कपिल सिब्बल क मौजूदगी मे मंत्रालय अपन अंदरूनी बैठक मे एहि योजना क सफल क्रियान्वयन कए न सिर्फ सराहलक अछि, बल्कि हुनकर मंशा एकर पुर्नसरचना करिकए राष्ट्रीय स्तर पर अपनेबाक अछि।
ज्ञात हुए जे बिहार मे इ योजना राज्य सरकार क दिस स मानव संसाधन मंत्रालय क आनुषंगिक संगठन नेशनल इंस्टीट्यूट ऑफ ओपन स्कूलिंग, एनआईओएस क सहयोग स चलाउल जा रहल अछि। योजना क तहत मुस्लिम लड़की कए कई तरह क प्रशिक्षण देल जाइत अछि। प्रशिक्षण पूरा भेलाक बाद हुनका सिलाई क मशीन सन उपकरण खरीदबा लेल 2500 टका सेहो देल जाइत अछि। एहि योजना स एखन धरि कई हजार मुस्लिम लड़की क मुंह पर मुस्कान बिखरल अछि।
नीतीश सरकार एहि कार्यक्रम क भांति एकटा अन्य योजना आओर लागू करिकए मुस्लिम क संग-संग महादलित आ राज्य क अन्य वंचित तबका क लड़की लेल योजना कए विस्तारित करिकए पहुंचेबा क कोशिश केने अछि। समदियाक कहब अछि जे बिहार सरकार क इ योजना कामयाबी क झंडा गाड़ि रहल अछि। लिहाजा मानव संसाधन मंत्रालय क पिछला बैठक मे अल्पसंख्यक लड़की क लेल एहि योजना क जिक्र करैत सिब्बल कहल जे बिहार मे चलाउल जा रहल एहि योजना कए सुविधा क मुताबिक स्ट्रक्चर करिकए एकरा मानव संसाधन मंत्रालय सेहो अपना सकैत अछि।
ज्ञात हुए जे बिहार मे हुनर योजना मे मुस्लिम कल्याण स जुड़ल आओर एहि समुदाय मे लोकप्रिय संगठन कए भागीदार बनाउल गेल अछि। बिहार सरकार एहि योजना कए अल्पसंख्यक तबका मे राज्य सरकार क विश्वास बहाली क लेल पैघ डेग मानैत अछि। समदियाक कहब अछि जे योजना क सफल संचालन मे नीतीश सरकार क खासा योगदान अछि, मुदा क्रेडिट लेबाक मामला मे मानव संसाधन मंत्रालय सेहो पाछु नहि रहय चाहैत अछि। मंत्रालय क आधिकारिक सूत्र क कहब अछि जे मानव संसाधन मंत्रालय क तहत काज करनिहार एनआईओएस योजना कए सफल तरीका स लागू करबा मे अहम भूमिका निभा रहल अछि, लिहाजा एहि मॉडल कए राष्ट्रीय स्तर पर आओर बेहतर बनाकए शुरू करबाक विचार पर मंथन शुरू भ चुकल अछि।


text:
पटना। मेक्स हेल्थकेयर क प्रमुख अनलजीत सिंह कहला अछि जे ओ बिहार मे काफी दिन स एकटा सुपर स्पेसिअलिटी हॉस्पिटल खोलबाक योजना पर काज क रहल छथि। कंपनी एहि परियोजना लेल पटना मे जमीन ताकि रहल अछि। ओ कहला जे राज्य मे परिवर्तन आ सरकारक सकारात्मक आ उत्साहवर्धक स्थिति कए देखैत बिहार मे निवेश आब घाटाक धंधा नहि रहल। मेक्स हेल्थकेयर पटना मे एकटा विश्वस्तरीय हॉस्पिटल खोलबा लेल तैयार भ चुकल अछि। हम अपन एहि योजना क गप मुख्यमंत्री नीतीश कुमार कए बता चुकल छी। आब हमसब राज्य सरकार स एहि संबंध मे गप क रहल छी। सिंह क अनुसार ओ सब एहि परियोजना मे 300-350 करोड़ क निवेश करताह। जखनकि कम्पनी एखनधरि जमीन क चुनाव नहि केलक अछि। एहन मे इ कहिया धरि बनत एहि संबंध मे सिंह कहला जे कार्य प्रगति पर अछि, हमसब राज्य सरकार स जमीन लेल मदद क अपील केलहुं अछि। सरकार अपन पूर्ण सहयोग क वादा केलक अछि। ओ कहलथि जे हुनकर अधिकारी जल्द मुख्य सचिव स भेंट करतथि। हमसब राज्य सरकार क एहि सकारात्मक रवैये स बहुत खुश छी। जहिना जमीन भेटत हम निर्माण कार्य शुरू क देब।
ओ कहला जे राज्य बहुत तेजी स आगू जा रहल अछि आ एहन मे निवेशक लेल समय बहुत महत्वपूर्ण होइत अछि। राज्य सरकार कानून आ व्यवस्था क मोर्चा पर उल्लेखनीय काज केलक अछि जाहि स निवेशक मे विश्वास जगल अछि। सडक मे सुधार भेल अछि, ओना बिजली एकटा पैघ समस्या एखनो अछि। मुदा राज्य सरकार वादा केलक अछि जे दू साल मे एकर स्थिति मे सुधर आउत। ज्ञात हुए जे बिहार मे एखन धरि कोनो सुपर स्पेस्लिस्ट हॉस्पिटल नहि अछि आ मैक्स कई साल स खोलबाक योजना तैयार केने अछि एहन मे अगर अगिला किछु मास मे जमीन पर काज शुरू भ जाइत अछि त इ राज्य क पहिल एहन हॉस्पिटल होएत। एहन अस्पताल क बिहार मे बहुत जरूरत अछि किया त सब साल बिहार स लगभग 11000 मरीज बेहतर इलाज लेल मेट्रो शहर जेना दिल्ली, मुम्बई, कोलकाता आ बैंगलुरु जाइत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
जगदीश प्रसाद मण्डल
आत्मबल
आने गाम जकाँ मिथिलाक गाममे एकटा जीताएलपुर गाम सेहो अछि। जीताएलपुर गामक अपन विशेषता अछि। ओना, एहेन विशेषता कोनो एक्के गामक रहल अछि सेहो बात नहियेँ अछि। बोनाएल-सँ-बोनाएल आ झँपाएल-सँ-झँपाएल गाम किए ने हुअए, तँए ओ गाम आने गाम जकाँ गोटि-पङरा डॉक्टर, गोटि-पङरा प्रोफेसर वा गोटि-पङरा खास-खास गुणकेँ प्रदर्शित नहि केलक, से नहि। करितो अछि आ करैत आबियो तँ रहले अछि। ऐठाम एकटा बात आरो अछि ओ अछि जे खुदरा-खुदरी जखन सभ गुण सभ गाममे अछिए, तखन जँ सभ मिलाकऽ देखब तँ सोल्होअना भइये जाइए। जखन सभ गुण सभ गाममे अछिए तखन गाम सौंस भेल की नहि? जेकरा सभगुण सम्पन्न बुझै छी, मानी वा नइ मानी ई अहाँक विचार भेल जे कहबै जे सजमनिया टोल एकटा गाम अछि, जइ गाममे एकोटा परिवार एहेन नइ अछि जे अरबमे नोकरी नइ करैत हुअए। ओना, जीताएलपुर रूआवी गाम अछि, रूआव ऐ मानेमे रखने अछि जे 'सुतिकऽ उठबौ आ ऐँठकऽ चलबौ।' खाएर जे जेतए अछि ओ ओइ गामक बातो भेल आ काजो भेल, मुदा जीताएलपुरक बच्चा-बच्चा जानियोँ रहल अछि मानियोँ तँ रहले अछि जे कोनो गाममे विद्यालय तीन-चारि साए बरख पूर्वसँ अछि, रूप चाहे जे होउ, मुदा जीताएलपुरमे विद्यालय बनल देश स्वतंत्र भेला पछाइत। जखन एकटा स्वतंत्रता सैनानी अपन अन्तिम समयमे माने वृद्धपन एलापर जीताएलपुर गाममे विद्यालय स्थापित केलैन। ओही गामक छैथ सुचित भाय।
बच्चेसँ सुचित भाय ओहन बाल विद्यालयकसँ बच्चा जकाँ रहला जे गामक विद्यालयमे अपन फुलवारी लगौलैन। माने जइ समय विद्यार्थीक माध्यमसँ विद्यालय परिसरमे फूलक खेती होइ छल। अखन तँ मलिछामक नककट्टा महादेव जकाँ, बान्ह-सड़क आ नहर भेने, कोनो गामक नाके कटि गेल अछि तँ कोनो गामक मुहेँ कटि गेल अछि। तैठाम आब चरचे की करब। पहिलुका अपेक्षा गामक रूपमे बदलाव आएल अछि। एहेन परिस्थितिमे गामक खेतकेँ, गामक उत्पादित पूँजीकेँ, उपजाऊ भूमि बनबैक स्थिति पैदाकऽ रहल अछि। सरकारक डोराडोरि देखिये रहल छी जे कोसीक नहरबला फाटकक आयु समाप्त भऽ रहल अछि आ नहरक शाखा-प्रशाखा अखनो कोसीए मे झिलहोरि खेल रहल अछि।
जहिना बाल-बोध बच्चा बाल-विद्यालय लऽ कऽ अप्पन परिवार धरिक बीच अपन जीवन धारण करैक लूरि सीखि लइए तहिना सुचित भाय सेहो सीख लेलैन। ऐठाम ई नहि बुझब जे माता-पिताक बीच एहेन दोष पैदा केना लऽ लेलक जे काजक अढ़ान बेटीपर दिअ लागल आ बेटाकेँ आरक्षित कोटाक लाभ देलक। जहिना बाल मनक जीवन अपन दुनियाँ देख आत्मबल पैदा करैए तहिना सुचित भायकेँ सेहो भेलैन। ओना, जीवनक संग आत्मबल केतौ टुटबो करैए आ केतौ लेबान होइत अप्पन रक्षा स्वयं करैत अपन जीवनकेँ बँचाइयो लइए। ऐठाम एकटा विचार आरो अछि, ओ अछि आत्मा छी की, किए ने अहूले डॉक्टरी चिकित्सा होइए। जखन शरीरक सभ अंगक प्रत्यारोपण हुअ लगल अछि तखन आत्मोक किए ने होइए? किए ने लोक बुधिविचड़ीमे लागल रहत। बुधि-विचड़ियेसँ ने विचारमे एकरूपता औत आ ओ मिलल-जुलल विचारधाराक रूपमे सामूहिक विचार प्रवाहित हएत।
अखन तक मिथिलाक किसान-परिवारमे शहर-बाजार जा नोकरी करैक धारणाक जन्म नइ भेल छल। एकर माने ई नइ बुझब जे परिवेश ओहन नइ बनल अछि जइमे देशक किसानक बेटा इंजीनियर बनि बाहर जा कऽ गाड़ीक ड्राइवरी नइ करै छैथ आ अपनाकेँ इंजीनियर घोषित करैत चालीस हजार डॉलर महिना नइ कमाइ छैथ। एकर माने एतबे नइ बुझब जे पहिने बड़का लोक, बड़का लोकक माने डॉक्टर, इंजीनियर, वैज्ञानिक इत्यादि, विदेश नोकरी करए जाइ छला आ अखन औंठा छाप देनिहार गरीब-गुरबा सेहो विदेश जा कऽ नोकरी करए लागल अछि। खाएर तइ सभसँ सुचित भायकेँ कोन मतलब छैन। कौलेजक पढ़ाइ, माने स्नातक, (बी.ए.) सम्पन्न केलाक बाद जखन परिवारक जिनगी अंगीकार करैक बीच सुचित भाय पहुँचला, तइसँ पहिनहि हुनक पिता बिआह-दुरागमन करा अप्पन अन्तिम सन्तानक परिवार रोपणक स्थितिमे सुचित भायकेँ पहुँचा चुकल छेलैन। तैबीच साले-साल, आइ पचास बर्खसँ प्रत्येक कातिक मासक दिवाली दिनसँ एक पनरहिया भागवत कथा अपना दरबज्जापर करबैत आबि रहल छैथ। दरबज्जाक एते महत्व तँ अछिए जे जँ कियो दरबज्जापर आबि कोनो बात कहै छैथ तँ ओ सत्य मानले जाइए। आनक मनमे माने सुनिहारक मनमे जे भेल होनि, मुदा सुशील कक्काक अपने मन अपने धिरकारि कहलकैन जे 'अनेरे कोन मायाक जालमे घोंसियाएल जा रहल छह। अही भागवतक मंचपर सँ समाजकेँ जना दिऐन जे अप्पन परिवारक जेते भार छल ओ सम्पन्न भऽ गेल। माने माता-पितासँ बेटा-बेटी धरिक, अपन परिवारक प्रति जवाबदेहीक भार मेटा गेल। आब तँ ओ भार ओइ बेकतीक भेल जेकर परिवार निर्माण हएब अछि। परिवारमे दू तरहक काज होइए, एक सृजनात्मक आ दोसर उपयोगक। माने उत्पादनसँ उपभोग धरिक। उपयोग आ उपभोगमे अकास-पतालक दूरी बनले अछि आ बनबो तँ कएले अछि। बाल-बच्चाकेँ कोन तरहक जीवन देल जा सकैए ओ तँ निर्भर करैए परिवारक आमदनीपर, माने उत्पादनपर। मिथिलांचलक कृषिक ओ अवस्था बनियेँ गेल अछि जेकरा ढलानोन्मुख कहल जाइए, कोनो परिवारमे जँ एहेन विचारक जन्म होइए जे बेटा-बेटीक पढ़ाइ-लिखाइ, शादी-बिआहमे करोड़ोक खर्च करी आ माता-पिता ले साधारणो जीवनक बेवस्था उपलब्ध नहि करा सकिऐन। ई केतौसँ उचित नइ अछि। सुशील काका सुचित भायकेँ दबज्जापर बैसा माइयक सोझ, माने सुशील काका अपन पत्नीक सोझमे कहला-
"बौआ, दरबज्जापर एक पनरहिया भोज-भातक संग कातिक मासमे भागवत जहिना करैत एलौं हेन तहिना तोंहू निमाहैत चलिहह। पिता छियह तँए एते कहि दइ छिअ जे जहिना अप्पन बेदाग जीवन रहल तहिना तोंहू निमाहि चलिहह।"
अपना विचारे सुशील काका की कहलखिन आ सुचित भाय की बुझलैन, ई तँ दुनू गोरेक बीचक भेलैन तँए तेसर जे बुझैथ। मुदा पिताक विचार सुनि सुचित भाय बजला किछु नहि, बजबो किए करितैथ, परिवारक बीचक बेकतीक एक क्रम छी, जे सभक संग अछि। जीवनक हर क्षेत्र समयक संग संचरित होइत चलबे करैए। ओना, सुशील काका अपन विचार व्यक्त करैत ऐ आशमे रहबे करैथ जे बेटाक अप्पन मुहसँ सुनि नेने आत्माकेँ तुष्टि भेटत। तुष्टियो तँ तखने ने भेटैए जखन जीवनक पद्धति घोषित करैत कियो अपन जीवन स्थापित करैए। आत्माक तुष्टिक कारण ई जे विचारस्वरुप आत्मा एक पीढ़ीसँ दोसर पीढ़ीमे संचरित होइत अप्पन स्वरूप निर्धारित करैत चलैए। बेटाक मुहसँ सुनैक दोसरो कारण छेलैन, ओ ई छेलैन जे लोकक मनमे हजारो रंगक बातो अछि आ विचारक संग काजो अछिए, मुदा से तँ बजला पछातिये ने कएलपर नजैर दौड़त। जँ किछु करबे ने करब, तखन तँ ओहिना ने रहि जाएब जेना दुनियाँमे गाछ-बिरीछ, पोखैर-झाँखैड़, गाए-महींस अछि।
सभ तँ जनिते छी जे कर्मे धर्म आ धर्मे कर्म छी, तैठाम जँ कियो अपन धर्मेमे बट्टा लगा बटमारि कऽ लैथ वा घाटा लग घटवारिये करैथ। ई तँ अपन-अपन मनक बीचक धार भेल। ओना, सुचित भाय, पिताक विचारसँ एक्को पाइ अलग नहि छला, किए तँ कौलेजक अध्ययनक क्रममे मिथिलाक परिवारक गढ़नक विशाल रूप पढ़ि चुकल छला, जइमे लूल्ह-नाँगर, अकलेल-बकलेल सभक मानवीय सम्बन्ध निहित अछि। जहिना धर्म ओ थिक जे धार्मिक जीवन प्रदान करए, तहिना कर्म ओ थिक जे धर्म बनि सदैत प्रवाहित होइत चलए। बजैक क्रममे सभ बजिते छी जे दुनियाँ फुसिआहक भऽ गेल अछि, मुदा अपने की छी से तँ अपने ने देखब।
किछु समय गुमा-गुमीक पछाइत सुचित भाय बजला-
"पिताजी, अखन धरिक धाराक अनुकूल जे धारणा, धारणा दुनू रूपमे काजोक रूपमे आ विचारोक रूपमे, बनल आबि रहल अछि, तइ अनुकूल अपने कहलौं, जे पिताक शब्दसँ एको अक्षर कम-बेसी बुझिमे अबैत तखन ने किछु बजितौं, से तँ नहि अछि। अहाँ मुहसँ कहि भार दी वा नहि दी, मुदा परिवारक ऐगला भागक भागीदार हमहीं ने छी।"
जीवनक अन्तिम दौड़मे सुचित भाय पहुँच गेल छैथ। अपन जीवनसँ पूर्ण सन्तुष्ट छैथ। मनमे भेल जे सुचित भाय सन लोक जे पाकल आम जकाँ छैथ, माने भरपूर गुण सम्पन्न, ई नइ जे सड़ल-सड़ाएल आम जकाँ झुलि रहल छी, कखन खसब तेकर ठीक नहि। गामक रत्न जँ मानल जाए तँ ओ सुचित भाय छैथ। जेहेन जहिया समय रहलैन तेहेन तहिया अपन जीवन धारण करैत समयक संग चलैत आबि रहला अछि। एकाएक मन एते उत्तेजित भऽ गेल जे सुचित भाय ऐठाम विदा भऽ गेलौं।
दरबज्जेपर सुचित भायकेँ देखलयैन जे जेना अपन परिवारक नक्शा देख रहला होथि तहिना बुझि पड़ला। कनी फरिक्केसँ कहलयैन-
"भाय, गोड़ लगै छी।"
धड़फड़ाएल लोक जकाँ पहिनहि केना कहि दतिऐन जे भाय किछु पुछए आएल छी।
जहिना बजलौं तहिना सुचित भाय, बिऔहती कनियाँ-बर जकाँ हमर चेहरा निहारए लगला। सुचित भाइक नजैरिक दौड़ देख अपनो सियनगर बर जकाँ रूप बना हुनका आगूमे ठाढ़े रहलौं।
-जगदीश
प्रसाद मण्डलजीक जन्म मधुबनी जिलाक बेरमा गाममे 5 जुलाई 1947 इस्वीमे
भेलैन। मण्डलजी हिन्दी एवं राजनीति शास्त्रमे एम.ए.क अहर्ता पाबि जीविकोपार्जन
हेतु कृषि कार्यमे संलग्न भऽ रूचि पूर्वक समाज सेवामे लागि गेला। समाजमे
व्याप्त रूढ़िवादी एवं सामन्ती व्यवहार सामाजिक विकासमे हिनका वाधक बुझि
पड़लैन। फलत: जमीन्दार, सामन्तक संग गाममे पुरजोर लड़ाइ ठाढ़ भऽ गेलैन।
फलत: मण्डलजी अपन जीवनक अधिकांश समय केस-मोकदमा, जहल यात्रादिमे व्यतीत
केलाह। 2001 इस्वीक पछाइत साहित्य लेखन-क्षेत्रमे एला। 2008 इस्वीसँ
विभिन्न पत्र-पत्रिकादिमे हिनक रचना प्रकाशित हुअ लगलैन। गीत, काव्य,
नाटक, एकांकी, कथा, उपन्यास इत्यादि साहित्यक मौलिक विधामे हिनक अनवरत
लेखन अद्वितीय सिद्ध भऽ रहलैन अछि। अखन धरि दर्जन भरि नाटक/एकांकी,
पाँच साएसँ ऊपर गीत/काव्य, उन्नैस गोट उपन्यास आ साढ़े आठसाए
कथा-कहानीक संग किछु महत्वपूर्ण विषयक शोधालेख आदिक पुस्तकाकार, साएसँ
ऊपर ग्रन्थमे प्रकाशित छैन।
मिथिला-मैथिलीक विकासमे श्री जगदीश प्रसाद मण्डलजीक योगदान अविस्मरणीय छैन। ई अपन सतत क्रियाशीलता ओ रचना धर्मिताक लेल विभिन्न संस्थासभक द्वारा सम्मानित/पुरस्कृत होइत रहला अछि, यथा- विदेह सम्पादक मण्डल द्वारा गामक जिनगी' लघु कथा संग्रह लेल 'विदेह सम्मान- 2011', 'गामक जिनगी व समग्र योगदान हेतु साहित्य अकादेमी द्वारा- 'टैगोर लिटिरेचर एवार्ड- 2011', मिथिला मैथिलीक उन्नयन लेल साक्षर दरभंगा द्वारा- 'वैदेह सम्मान- 2012', विदेह सम्पादक मण्डल द्वारा 'नै धारैए' उपन्यास लेल 'विदेह बाल साहित्य पुरस्कार- 2014', साहित्यमे समग्र योदान लेल एस.एन.एस. ग्लोबल सेमिनरी द्वारा 'कौशिकी साहित्य सम्मान- 2015', मिथिला-मैथिलीक विकास लेल सतत क्रियाशील रहबाक हेतु अखिल भारतीय मिथिला संघ द्वारा- 'वैद्यनाथ मिश्र 'यात्री' सम्मान- 2016', रचना धर्मिताक क्षेत्रमे अमूल्य योगदान हेतु ज्योत्स्ना-मण्डल द्वारा- 'कौमुदी सम्मान- 2017', मिथिला-मैथिलीक संग अन्य उत्कृष्ट सेवा लेल अखिल भारतीय मिथिला संघ द्वारा 'स्व. बाबू साहेव चौधरी सम्मान- 2018', चेतना समिति, पटनाक प्रसिद्ध 'यात्री चेतना पुरस्कार- 2020', मैथिली साहित्यक अहर्निश सेवा आ सृजन हेतु मिथिला सांस्कृतिक समन्वय समिति, गुवाहाटी-असम द्वारा 'राजकमल चौधरी साहित्य सम्मान- 2020', भारत सरकार द्वारा 'साहित्य अकादेमी पुरस्कार- 2021' तथा साहित्य ओ संस्कृतिमे महत्वपूर्ण अवदान लेल अमर शहीद रामफल मंडल विचार मंच द्वारा 'अमर शहीद रामफल मंडल राष्ट्रीय पुरस्कार- 2022'
रचना संसार : 1. इन्द्रधनुषी अकास, 2. राति-दिन, 3. तीन जेठ एगारहम माघ, 4. सरिता, 5. गीतांजलि, 6. सुखाएल पोखरिक जाइठ, 7. सतबेध, 8. चुनौती, 9. रहसा चौरी, 10. कामधेनु, 11. मन मथन, 12. अकास गंगा - कविता संग्रह। 13. पंचवटी- एकांकी संचयन। 14. मिथिलाक बेटी, 15. कम्प्रोमाइज, 16. झमेलिया बिआह, 17. रत्नाकर डकैत, 18. स्वयंवर- नाटक। 19. मौलाइल गाछक फूल, 20. उत्थान-पतन, 21. जिनगीक जीत, 22. जीवन-मरण, 23. जीवन संघर्ष, 24. नै धाड़ैए, 25. बड़की बहिन, 26. भादवक आठ अन्हार, 27. सधवा-विधवा, 28. ठूठ गाछ, 29. इज्जत गमा इज्जत बँचेलौं, 30. लहसन, 31. पंगु, 32. आमक गाछी, 33. सुचिता, 34. मोड़पर, 35. संकल्प, 36. अन्तिम क्षण, 37. कुण्ठा- उपन्यास। 38. पयस्विनी- प्रबन्ध-निबन्ध-समालोचना। 39. कल्याणी, 40. सतमाए, 41. समझौता, 42. तामक तमघैल, 43. बीरांगना- एकांकी। 44. तरेगन, 45. बजन्ता-बुझन्ता- बीहैन कथा संग्रह। 46. शंभुदास, 47. रटनी खढ़- दीर्घ कथा संग्रह। 48. गामक जिनगी, 49. अर्द्धांगिनी, 50. सतभैंया पोखैर, 51. गामक शकल-सूरत, 52. अपन मन अपन धन, 53. समरथाइक भूत, 54. अप्पन-बीरान, 55. बाल गोपाल, 56. भकमोड़, 57. उलबा चाउर, 58. पतझाड़, 59. गढ़ैनगर हाथ, 60. लजबिजी, 61. उकड़ू समय, 62. मधुमाछी, 63. पसेनाक धरम, 64. गुड़ा-खुद्दीक रोटी, 65. फलहार, 66. खसैत गाछ, 67. एगच्छा आमक गाछ, 68. शुभचिन्तक, 69. गाछपर सँ खसला, 70. डभियाएल गाम, 71. गुलेती दास, 72. मुड़ियाएल घर, 73. बीरांगना, 74. स्मृति शेष, 75. बेटीक पैरुख, 76. क्रान्तियोग, 77. त्रिकालदर्शी, 78. पैंतीस साल पछुआ गेलौं, 79. दोहरी हाक, 80. सुभिमानी जिनगी, 81. देखल दिन, 82. गपक पियाहुल लोक, 83. दिवालीक दीप, 84. अप्पन गाम, 85. खिलतोड़ भूमि, 86. चितवनक शिकार, 87. चौरस खेतक चौरस उपज, 88. समयसँ पहिने चेत किसान, 89. भौक, 90. गामक आशा टुटि गेल, 91. पसेनाक मोल, 92. कृषियोग, 93. हारल चेहरा जीतल रूप, 94. रहै जोकर परिवार, 95. कर्ताक रंग कर्मक संग, 96. गामक सूरत बदैल गेल, 97. अन्तिम परीक्षा, 98. घरक खर्च, 99. नीक ठकान ठकेलौं, 100. जीवनक कर्म जीवनक मर्म, 101. संचरण, 102. भरि मन काज, 103. आएल आशा चलि गेल, 104. जीवन दान तथा 105. अप्पन साती- लघु कथा संग्रह।
ऐ
रचनापर अपन
मंतव्य
editorial.staff.videha@gmail.com
पर पठाउ।


text:
पूर्णिया। रुपौलीक विधानसभा सह जदयू नेता बीमा भारती कए पीटब हुनकर वर कए महग पड़त। राज्यक मुखियाक निर्देश पर पुलिस एहि मामला क जांच स्पीडी ट्रायल स करेबाक फैसला केलक अछि। फिलहाल, बीमा भारती क पतिदेव अवधेश मंडल एहि मामला मे जेल मे बंद छथि।
अवधेश मंडल क आपराधिक इतिहास रहल अछि। पूर्णिया क एसपी नैयर हसनैन खान क अनुसार विधायक क पिटाईक मामला कए पुलिस स्पीडी ट्रायल कराएत। एकर अलावा एसपी क आदेश क बाद पटना क पीएमसीएच मे इलाजरत विधायक बीमा भारती क सुरक्षा आओर बढ़ा देल गेल अछि। पुलिस विधायक क अंगरक्षक स सेहो एहि घटना क संबंध मे बयान दर्ज करबा रहल अछि। एहि मामला मे पुलिस पति समेत नौ गोटे कए अभियुक्त बनेलक अछि। पुलिस गाड़ी क चालक कए सेहो गिरफ्तार करि लेलक अछि। हालांकि, अन्य आरोपी अब पुलिस गिरफ्त स बाहर छथि।


text:
जहानाबाद, मिथिला मिरर: बिहार के चर्चित सेनारी नरसंहार कांड मे 15 गोटे के दोषी करार देल गेल, जहन कि 23 गोटे के न्यायालय बरी कय देलक। जहानाबाद जिला न्यायालय के एडीजे थ्री बृहस्पति दिन अहि केस मे फैसला सुनौलनि।
अहि नरसंहार मे न्यायालय वमेश सिंह, मुंगेश्वर सिंह, बुधन यादव, बुटाई यादव, सतेंद्र दास, ललन मांझी, गोपाल साव, दुखित पासवान, करीमन पासवान, गोदाई पासावान, उमा पासवान, विनय पासवान, अरविंद कुमार, लालू यादव, गनौरी मोची के न्यायालय दोषी ठहरौलक अछि।
अहि सब गोटे के धारा 146, 302/149, 307/149 आ ईएस एक्ट 3/4 के तहत दोषी पोल गेल अछि। अहि धारा के तहत कोनो घटना के अंजाम देबाक लेल पांच सं ज्यादा लोक के इक्ट्ठा भेनाइ आ गलत इटेंशन के संग हत्या केनाइ के मामला अछि। अहि सब गोटे के खिलाफ 15 नवंबर क सजा सुनाओल जायत।
मोहम्मद इदरीश, रामविलास यादव, कलमेश यादव, सुरेश यादव, भगलु यादव, नरेश यादव, दुधेश्वर पासवान, देवरत्न यादव, उमा ठाकुर, एन अंसारी, एतवार यादव, कृष्णा यादव, नाथुन यादव, रामशीष यादव, जगदीश यादव, अख्तर कसाई, अजय यादव, राजेंद्र यादव, धनपत मिस्त्री, उदय मिस्त्री, रामेश्वर यादव, दशरथ यादव के न्यायालय बरी कय देलक अछि।
18 मार्च 1999 क भेल अहि घटना मे 34 लोकक बेरहमी सं हत्या कय देल गेल छल। 18 मार्चक राति प्रतिबंधित एमसीसी के हथियारबंद उग्रवादी दस्ता गाम के चारु दिस सं घेर क अहि जघन्य हत्याकांड के अंजाम देने छल।
गामक 34 गोटे के घर सं जबरदस्ती निकालि कय गामक सामुदायिक भवन के समीप ‘बधार’ मे लयजाक गर्दनि रेत कय हत्या कय देल गेल छल।


text:
मधुबनी, दिसम्बर २४, २०१५. मैथिली जिन्दाबाद!!
आइ मधुबनी मे मैथिली साहित्यकार-पत्रकार-संपादक-प्रकाशक-उद्घोषक-कवि-अभियानी हर रूप मे सूपर हिट फेस “अजित आजाद” केर आवास ‘विवेकपुरम’ मे मैथिलीक महान कवि शिरोमणि “बुद्धिनाथ झा – नागदह” केर एकल कविता पाठ वाचन कार्यक्रमक आयोजन कैल गेल अछि।
निशान्तजी, दिलीप झा, प्रजापति ठाकुर, चण्डेश्वर खाँ, सतीश साजन, दमन कुमार झा, अरविन्द सिंह झा, इन्द्रकान्त झा, सोनू कुमार झा, सुभाष स्नेही, आनन्द मोहन झा, ऋषि वशिष्ठ, राम बाबु झा, छोटकन झा, रजनीश के. झा, गोपाल झा, अभिषेक, बंशीधर मिश्र, त्रिलोक नाथ अनन्त, अजित आजाद - एतेक रास महत्वपूर्ण मैथिली आइकानिक स्रष्टाक उपस्थिति मे आजुक एकल कविता पाठ कार्यक्रम सफलतापूर्वक संपन्न भेल – ई जानकारी संयोजक अजित आजाद अपन फेसबुक स्टेटस मार्फत आम जनमानस केँ करौलनि अछि।
एहि कार्यक्रमक अध्यक्षता त्रिलोक नाथ अनन्त केलनि, तहिना संचालन अजित आजाद आर स्वयं बुद्धिनाथ झा द्वारा संपूर्ण रूप सँ अपन कविता सबहक प्रस्तुति देल गेल छल।


text:
विचार आलेख
– करुणा झा, लेखिका/उद्घोषिका/मैथिली-मिथिला अभियानी, राजविराज, नेपाल
मिथिला राज्य आन्दोलन के विभाजित मनोविज्ञान
भीख नहि अधिकार चाही, हमरा मिथिला राज्य चाही ।।
कोना कए लेवै मिथिला राज्य–हँसिकए लेबई, लडिकए लेबई ।।
लए कए रहबई, लए कए रहबई– मिथिला राज्य लए कए रहबै ।।
ई नारा कोनो आईसँ नहि भारत स्वाधीन भेलाक बादेसँ लगाउल जारहल अछि । मिथिला राज्य आन्दोलनक जन्मदाता मिथिला केसरी बाबू जानकीनन्दन सिंहके पाला सँ घनकैत आविरहल अछि । एहिके लेल एक नहि, दू नहि कैक व्यक्ति अपन जीवन के दाउपर लगाकए संघर्ष करैत करैत संसारसँ विदाह भए गेलाह । लक्ष्मण झा जेकाँ त्यागी तपस्वी एकर ज्वलन्त उदाहरण अछि । मुदा अखनधरि मिथिला राज्यक गठन नहि भ’ सकल ।
एहि बीचमे कोसी, कमला आओर बागमती मे अरबों र्क्यूसेक पानि बहि गेल । एक दर्जन सँ बेसी राज्य आकार प्रकार ग्रहण कए चूकल । आसाम कैक टुक्रा मे बटि गेल । एतवा नहि बिहारक शेर लालुप्रशाद यादव गरैज गरैज कए बजैत रहैत छलाह जे बिहरक बटबारा हमरा लास पर हेतै से ओ रोकि नहि सकलथि । बिहार विभाजित भ’ क’ रहल । झारखण्डके महान जनता अपन प्राण प्यारा नेता मोरेङ्घ सुनवा जिनका जयपाल सिंह सेहो कहल जाइत छल हुनकर प्रतिज्ञा के पूरा केलक । सैयौं के वीरगति प्राप्त केलाक बाद तेलङ्गाना भेटल । उतराञ्चल बनल । मध्यप्रदेश विभाजित भेल । छत्तीसगढ अस्तित्वमे आयल । एहि प्रकार भारत मे राज्य पर राज्य बनैत चलि गेल मुदा मिथिला राज्यके निर्माण नहि भ’ सकल ।
अहाँक बेटी, अहाँक कन्या आइ मिथिलाक नारी नेपालमे अपन अधिकारक बास्ते संघर्षरत छी । मरैक लेल तैयार छी । हमरा अपने जिला सप्तरी राजविराज मे चारि महिनाके भितरमे ६ गोटे शहीद भ’ गेलाह । मिथिला मधेश राज्यके निर्माण हेतु जनकपुरमे ख्यातिप्राप्त नाट्यकर्मी रञ्जू झा सहित पाँच गोटाक शहादति एहन रंग लौलक जे आजुक महान मधेश आन्दोलन मे चारि दर्जनसँ बेसी नेपालीय मधेशके जनता अपन जानके आहुति दए चूकल अछि । अहिसँ पहिने सन २००७ मे भेल आन्दोलनमे सेहो ओतवे गोटा शहादत प्राप्त कएने छलाह । तत्पचात् हमरा सभके अखन एकटा राज्य अवश्य भेटल अछि मुदा हम सब अखनि एतवे मे संतोष करव से नहि बुझवा मे अवैत अछि । आन्दोलन जारी अछि ।
मिथिलामधेशक महान जनताद्वारा चारि महिनासँ जारी एहन शान्तिपूर्ण आन्दोलन आइधरि विश्वमे नहि भेल छल । अवश्य एकरा गिनीजबूकमे लिखल जायत से हमरा पूर्ण विश्वास अछि । अखन जे प्रदेश भेटल अछि ओ सैयौं वर्षसँ मिथिला मैथिलीके अंग भ’क’ रहल अछि । ऐतिहासिक सीम्रौनगढसँ ल’ क’ कोशी नदीतक ई क्षेत्र मिथिला संस्कृतिकेर गढ रहल बात केकरोसँ छुपल नहि । एहिमे नेपालक अद्यौगिक शहर वीरगंज सेहो अवस्थित भेलाक कारण एकर विकास द्रुत गतिमे होयत से हमर विश्वास अछि । सम्भवतः मिथिलाक साँस्कृतिक शहर जनकपुर एकर राजधानी बनत ।
एकता मे बलः कहनी छै जे एक भ’ क’ रहब त बलगर रहब । फुइट क’ रहब त कमजोर भ’ जायब । भारतमे दूसय वर्षधरि अंग्रेज शासन केने छल । तेकर एकटा बढका कारण ई छै जे फोडू आओर राज्य करु नीति अंगे्रज अपनौने छल । अहाँ सब अपनेमे विभजित छलहुँ। भारतीय मनोविज्ञान एकाकार रुप ग्रहण नहि करिसके ताही हेतु अंग्रेज डिवाइड एण्ड रूल के तहत विभिन्न प्रकारक लोभलालच मे भारतीयसबकेँ रखने छल । एहि कारण छै जे अहाँके स्वतन्त्रता प्राप्त करबामें एकसय वर्षसँ बेसी लागि गेल ।
याद करु सन १८५७ केर ओ महान सिपाही विद्रोह जहिमे झाँसीके रानी लक्ष्मीबाई जकाँ एकटा महिला विद्रोहके रुपमे जागल छलीह मुदा सरोजनी नायडू, वेगम हजरत महल, विजयालक्ष्मी पंडित, सुचेता कृपलानी, अरुणा असरफ अलीके जन्मावएमे भारतके सय वर्ष लागि गेलै । जखन सम्पूर्ण भरतीय मनोविज्ञान एकाकार रुप ग्रहन केलक एक फिरङ्घी राताराति न दू ग्यारह भ’गेल । तें एकतामे प्रचूर बल होइछै बातके हृदयंगम क’ क’ आगा बढबै त अवश्य सफलता प्राप्त हेतै । अन्तरराष्टीय मैथिली परिषद वा अन्तरराष्टीय मैथिली सम्मेलनके औचित्य आओर सार्थकताके पुष्टि हेतै । हमरा सम्मानके महता आओर बढि जेतै ।
हम विभाजित किएक ? मिथिला, मैथिली ओ मैथीलके हकहित, संरक्षण सम्वर्धन बास्ते हमर सभक विचार, सोच आओर दृष्टिकोणमे कोनो भिन्नता नहि अछि । सैद्धान्तिक रुपमे हमसब शान्तिपूर्ण सहअस्तित्वके तहत अपन मौलिक हकके प्रत्याभूति करबाक हेतु संघर्षरत छी । डा. धनाकर ठाकुरके संयाजनमे सन १९९३ जुन २० मे गठित अन्तरराष्ट्रीय मैथिीली परिषद हो वा डा. बैद्यनाथ चौधरी बैजूके अध्यक्षतामे गठित अन्तरराष्ट्रीय मैथिली सम्मेलन दुनूक सोचमे कोनो भिन्नता नहि अछि । दुनू संस्थाक पहिल माँग मिथिला राज्यकेर गठनमे केन्द्रीत अछि । दोसर माँग मैथिलीके भारतीय संविधानके अष्टम् अनुसूचिमे समावेश कएल जाय से पूरा भ’गेल । एहिके लेल दुनू संस्था जे जतए संघर्ष केलक ई बात सबके मालूम अछि । अहाँ सब अहिके लेल मिथिलाञ्चलमे प्रशंसाक पात्र बनल छी ।
मिथिलाञ्चलमे बहुत बड़का मनोविज्ञान अहाँ सभक साथ अछि । नेपालमें गठित मिथिला मधेश प्रदेश त स्वयं एकटा एतेक पैघ मनोवैज्ञानिक प्रभाव पाड़त जे बाध्य भ’ क’ भारत सरकारकेँ मिथिला प्रदेशके माँग मानए पडतै । जेना भारतमे पाइन परै छै त नेपालके सरकार छाता ओढै छै तेनाही आब अहाँ भारतीय मिथिलाञ्चलवासीके नेपालीय मिथिलाञ्चलके देख छाता ओढए पडतै । एहिके लेल एकतामे बल होइछै बातके गम्भीर ढंगस आत्मसात करए पड़त । प्रारम्भ हो – एकताके प्रयास अन्तरराष्ट्रीय मैथिली परिषद्, अन्तरराष्ट्रीय मैथिली सम्मेलन, मिथिला राज्य संघर्ष समिति लगायत कैक एहन संस्था अछि जे निरन्तर मिथिला राज्यक स्थापना हेतु संघर्षरत अछि । ओ सम्पूर्ण संस्था सबकेँ गोलबन्द करबाक हेतु एहि सम्मेलनमें एकटा प्रस्ताव पास कएल जाय । प्रस्तावमें एकीकरण पर बल देल जाय । जौं एकीकरण तत्काल सम्भव नहि होइ त संयुक्त मोर्चाक अवधारणा लाऊल जाय । प्रायः बहुत संस्थाक विचार, सोच, दृष्टिकोण आर सिद्धान्त समान भेलाक कारण एकीकरणमे सेहो कोनो कठिनाइ नहि होवाक चाही । ओहीमे कोनो संस्थाके विमति होइ त एकटा एहि सम्मेलनसँ किछु सदस्यीय समिति निर्माण कएल जाय । एहन सझिया सोच आओर विचारवाला व्यक्ति जे बार्ताके फलदायी बना सके ।
निस्कर्षः
मूलतः दूटा मैथिली संस्था अन्तरराष्ट्रीय रुपमे काज क’ रहल अछि । तेँ एकर प्रभाव दुनू देश भारत आओर नेपाल पर पड़ैत अछि । खासकए नेपाल जहिठाम मैथीलीके दोसर भाषाके रुपमे दर्जा प्रप्त छै ओहीठाम पहाडी समुदाय लोकनिके जोड रहै छै जे हिन्दीके अपेक्षा मैथिली अपन स्थायित्व बनाबे । तेनाही मधेशके अपेक्षा मिथिलञचलप्रति शासक वर्ग नरम देखल जायत अछि । भारतमे विगत कैक वर्षसँ मिथिलाञचलके आन्दोलन एकटा परिधिभितरमे लटपटायल अछि । जनस्तरपर व्यापकता नहि ल’ सकल बात हमरा बुझवामे अबैत अछि । जातीय रुपमे कोनो खास जातिके वर्चश्व भेलाक कारण अन्य जाति हडकैत जँका लागिरहल अछि । तें एकरा निचलास्तर पर ल’ जेवाक आवश्यक छै । बिहारमे समस्या निचला स्तर पर अछि त नेपालमे उपर स्तर पर । नेपालमे जनता मेधेशके माग क’रहल छै मुदा सरकार देबाक पक्षमे नहि अछि । मिथिलाञ्चल त भेंट चूकल अछि । भारतमे सरकार देवएके पक्षमे अछि मुदा सशक्त आन्दोलन नहि अछि । याद रहे भारत हो या नेपाल जे जतेक राज्य भेटलै ओ सब खुनसँ लथपथायल छै ।


text:
15
पूर्वजक चलन और शुद्धता-अशुद्धताक विषय
(मरकुस 7:1-23)
1
तकरबाद यरूशलेम सँ किछु फरिसी आओर धर्मशिक्षक सभ यीशु लग अयलाह आ कहलथिन, 2
“अहाँक शिष्य सभ पुरखाक चलन सभ केँ किएक तोड़ैत अछि? ओ सभ भोजन करऽ सँ पहिने विधिवत हाथ नहि धोइत अछि।” 3
यीशु उत्तर देलथिन, “और अहाँ सभ अपन चलन सभक पालन करबाक लेल परमेश्वरक आज्ञा केँ किएक तोड़ैत छी? 4
देखू, परमेश्वर कहने छथि जे, ‘अपन माय-बाबूक आदर करह,’*
आ ‘जे केओ अपन माय-बाबूक निन्दा करय तकरा मृत्युदण्ड देल जाय।’† 5
मुदा अहाँ सभ कहैत छी जे, जँ केओ अपन बाबू वा माय सँ कहत, ‘हम अहाँ सभ केँ जे किछु सहायता कऽ सकैत छलहुँ से हम परमेश्वर केँ अर्पण कऽ देने छी,’ 6
तँ ओकरा अपन माय-बाबूक सहायता कऽ कऽ आदर करबाक कोनो आवश्यकता नहि छैक। एहि तरहेँ अहाँ सभ अपन चलन केँ चलयबाक लेल परमेश्वरक आज्ञा केँ निरर्थक ठहरबैत छी। 7
हे पाखण्डी सभ! यशायाह अहाँ सभक सम्बन्ध मे एकदम ठीक भविष्यवाणी कयलनि जे,
8 ‘ई सभ मुँह सँ हमर आदर करैत अछि,
मुदा एकर सभक हृदय हमरा सँ दूर छैक।
9 ई सभ बेकार हमर उपासना करैत अछि।
ई सभ जे शिक्षा दैत अछि, से मात्र मनुष्यक बनाओल नियम सभ अछि।’‡
”
10
यीशु भीड़क लोक केँ अपना लग बजा कऽ कहलथिन, “अहाँ सभ सुनू आ बुझू। 11
जे कोनो वस्तु मुँह मे जाइत अछि, से मनुष्य केँ अशुद्ध नहि करैत अछि, बल्कि जे मुँह सँ बहराइत अछि से ओकरा अशुद्ध करैत अछि।” 12
एहि पर हुनकर शिष्य सभ हुनका लग आबि कहलथिन, “अहाँ जे कहलहुँ से फरिसी सभ केँ बड्ड खराब लगलनि, से अहाँ केँ बुझल अछि?” 13
यीशु हुनका सभ केँ उत्तर देलथिन, “प्रत्येक गाछ जे हमर स्वर्गीय पिता नहि लगौने छथि, से जड़ि सँ उखाड़ल जायत। 14
छोड़ू ओकर सभक बात! ओ सभ तँ अपने आन्हर अछि आ आन्हर सभ केँ बाट देखबैत अछि।§
आन्हरे जँ आन्हर केँ बाट देखाओत तँ दूनू अवश्य खधिया मे खसत।”
15 एहि पर पत्रुस कहलथिन, “एहि दृष्टान्तक अर्थ हमरा सभ केँ बुझा दिअ।”
16 यीशु कहलथिन, “की अहूँ सभ एखन तक नहि बुझलहुँ? 17 की अहाँ सभ नहि बुझैत छी जे, जे किछु मुँह मे जाइत अछि से पेट मे जा कऽ देह सँ बाहर भऽ जाइत अछि? 18 मुदा जे बात मुँह सँ बहराइत अछि से हृदय सँ निकलि कऽ अबैत अछि आ से मनुष्य केँ अशुद्ध बनबैत अछि। 19 कारण, हृदय सँ निकलैत अछि विभिन्न तरहक गलत विचार, हत्या, परस्त्रीगमन, अनैतिक शारीरिक सम्बन्ध, चोरी, झूठ गवाही, निन्दाक बात, 20 आ यैह बात सभ मनुष्य केँ अशुद्ध करैत अछि, नहि कि बिनु हाथ धोने भोजन करब, से।”
कनानी जातिक स्त्रीक विश्वास
(मरकुस 7:24-30)
21
ओतऽ सँ आगाँ बढ़ि यीशु सूर आ सीदोन नगरक इलाका मे गेलाह। 22
ओहिठामक एक कनानी स्त्री हुनका लग आबि चिचियाय लगलनि जे, “हे प्रभु, दाऊदक पुत्र*
, हमरा पर दया करू! हमरा बेटी केँ दुष्टात्मा लागल छै। ओ ओकरा बड्ड कष्ट दैत छैक।” 23
मुदा यीशु ओकरा कोनो उत्तर नहि देलथिन। तखन हुनकर शिष्य सभ हुनका लग आबि कऽ विनती कयलथिन जे, “एकरा विदा कऽ दिऔक, ई तँ चिचियाइत-चिचियाइत अपना सभक पाछाँ लागल अछि।” 24
यीशु कहलथिन, “हम तँ मात्र इस्राएल वंशक हेरायल भेँड़ा सभक लेल पठाओल गेल छी।” 25
मुदा ओ स्त्री यीशु लग आबि हुनका पयर पर खसि पड़लनि आ कहलकनि, “प्रभु, हमरा पर दया करू!” 26
ओ उत्तर देलथिन, “बच्चा सभक लेल जे रोटी अछि तकरा कुकुरक आगाँ फेकि देब से ठीक बात नहि।” 27
एहि पर स्त्री बाजल, “ठीक कहैत छी प्रभु, मुदा कुकुरो सभ तँ मालिकक टेबुल सँ खसल चुर-चार खाइते अछि।” 28
तखन यीशु ओकरा कहलथिन, “हे दाइ, तोहर विश्वास बड्ड पैघ छह! जहिना तोँ चाहैत छह, तहिना तोरा लेल होअह।” ओकर बच्ची तखने स्वस्थ भऽ गेलैक।
यीशु—निराश सभक आशा
29 यीशु ओतऽ सँ विदा भऽ कऽ गलील झीलक काते-कात चललाह। तखन एक पहाड़ पर चढ़ि कऽ बैसि रहलाह। 30 झुण्डक-झुण्ड लोक हुनका लग अयलनि। ओ सभ अपना संग लुल्ह, आन्हर, नाङड़, बौक और बहुतो दोसर तरहक बिमार लोक सभ केँ लऽ कऽ आयल आ यीशुक चरण मे राखि देलकनि। यीशु ओहि सभ बिमार केँ स्वस्थ कऽ देलथिन। 31 जमा भेल लोक सभ जखन देखलक जे बौक सभ बाजि रहल अछि, लुल्ह सभ स्वस्थ भऽ गेल अछि, नाङड़ सभ चलि रहल अछि आ आन्हर सभ देखि रहल अछि तखन ओ सभ आश्चर्यित भऽ इस्राएलक परमेश्वर केँ स्तुति करऽ लगलनि।
चारि हजार लोकक लेल भोजनक व्यवस्था
(मरकुस 8:1-10)
32 यीशु अपन शिष्य सभ केँ बजा कऽ कहलथिन, “हमरा एहि लोक सभ पर दया अबैत अछि। ई सभ तीन दिन सँ हमरा संग अछि आ एकरा सभ लग भोजन करबाक लेल किछु नहि छैक। हम एकरा सभ केँ भूखले घर नहि पठाबऽ चाहैत छी। कतौ एना नहि भऽ जाइक जे ई सभ रस्ते मे भूखक मारे मुर्छित भऽ जाय।”
33 शिष्य सभ कहलथिन, “एहि निर्जन स्थान मे अपना सभ केँ एतेक भोजनक वस्तु कतऽ सँ भेटत जे अपना सभ एतेकटा भीड़ केँ भोजन करा सकबैक?” 34 यीशु हुनका सभ सँ पुछलथिन, “अहाँ सभ लग कयटा रोटी अछि?” ओ सभ कहलथिन, “सातटा, आ किछु छोटकी माछ।” 35 यीशु लोक सभ केँ जमीन पर बैसि जयबाक लेल आदेश देलथिन। 36 तकरबाद यीशु ओ सातो रोटी आ माछ सभ लऽ कऽ परमेश्वर केँ धन्यवाद देलनि, तखन तोड़ि-तोड़ि कऽ शिष्य सभ केँ परसबाक लेल देलथिन। शिष्य सभ ओकरा लोक सभ मे बाँटि देलथिन। 37 सभ केओ भरि पेट भोजन कयलक। भोजनक बाद शिष्य सभ उबरल टुकड़ा सभ सात टोकरी मे भरि कऽ जमा कयलनि। 38 भोजन करऽ वला लोक मे स्त्रीगण आ बच्चा सभ केँ छोड़ि पुरुषक संख्या चारि हजार छल। 39 भोजन करौलाक बाद लोकक भीड़ केँ विदा कऽ कऽ यीशु नाव पर चढ़ि कऽ मगदन क्षेत्र चल गेलाह।